qundao/data-zh-poetry huggingface dataset:
鶴林
作者：趙文昌
朝代：宋

江聲撼群山，萬馬東南馳。
盤盤鐵甕城，鼓角纏秋悲。
維天有設險，實爲奸雄資。
阿奴何許來，王業自此基。
金陵氣已基，虎口餘義熙。
潛機壽陽發，凜凜天象垂。
劃然九州鼎，竟屬賣履兒。
中原自漢蹶，神器良屢移。
黄屋如傳舍，與奪誰汝疵。
順守尚有策，嗜殺徒自隳。
山陽作虞賓，豚犬猶能知。
零陵一累囚，互亡何足疑。
凶德一至再，鬼責其何辭。
殄殲肘腋來，泉壤悔莫追。
惜哉勤王功，一臭萬古遺。
我登黄鶴山，指顧生嗟咨。
茫茫六合內，俯仰幾盛衰。
堯年與桀日，究竟孰綱維。
東去雲悠悠，西來風颸颸。
把酒呼山靈，聽我鶴林詩。
嶽亭
作者：趙方
朝代：宋

南嶽高峰七十二，祝融峰直老人星。
平生最有看山興，一上斯亭雙眼青。
幽谷
作者：趙方
朝代：宋

靜虛空闊深盤旋，松挂薜蘿籠紫烟。
嘗引我來尋詩料，和殘皎皎白駒篇。
月池
作者：趙方
朝代：宋

道人院外一池橫，源水流來靜且清。
明月自能夜夜到，鏡光上下鑑虛盈。
東岑
作者：趙方
朝代：宋

讀書茅屋白雲岑，日月如流老欲侵。
岑傍松杉栽萬樹，於茲十載已成林。
水閣
作者：趙方
朝代：宋

四圍綠水繞重重，孤閣高撐渺渺中。
人在閣中憂思遠，應隨水到海涯東。
沙岡
作者：趙方
朝代：宋

問予何酷愛沙岡，奇秀山光接水光。
槐樹綠陰剛似蓋，天風吹動蟄龍翔。
溪魚
作者：趙方
朝代：宋

溪流渺渺浄漣漪，魚躍魚潛樂自知。
若逐桃花浪裏去，風雷相送入天池。
石泉
作者：趙方
朝代：宋

石上泉流泉上石，泉之寒冽石堅貞。
補天到海何須論，且慰往來行路人。
荷沼
作者：趙方
朝代：宋

露珠顆顆盪青荷，雲錦重重鋪碧波。
外直中通心獨苦，擬諸君子待如何。
龍潭
作者：趙方
朝代：宋

靜深空洞碧沉沉，鑑影分明照我心。
照我心於何處是，潛龍時見普甘霖。
遊黄山留題
作者：趙日巖
朝代：宋

半空嵐翠滴樓臺，物象冥搜入翦裁。
雲散峭峰殊華嶽，仙留靈跡勝天台。
丹砂水暖巖前湧，紫朮花香洞口開。
爲問神仙住何處，寄詩還許到蓬萊。
喜英公大師相訪
作者：趙昌言
朝代：宋

僧中何事最聞名，筆札高奇是夢英。
十八家書垂墨妙，一千年聖遇文明。
未將六籍重刊石，已駕三車到化城。
此日勞師相枉訪，豁然抱慰平生。
遊石室
作者：趙時
朝代：宋

假守聖朝多宰輔，紀題昔日盡名賢。
我今始會由來意，此境棲遲本列仙。
種蘭花
作者：趙時伐
朝代：宋

深林瘦徑傲朝昏，牙髮消疏氣骨存。
九畹誰移炎海角，半庭新補冷雲痕。
圃翁認葉非漳種，墨客知花是楚魂。
從此國香春不斷，光風滿地長兒孫。
西禪餞董溪翁
作者：趙時儋
朝代：宋

西浦風寒水自流，迢迢行李又歸休。
今宵古寺吟邊酒，明日長江客裏舟。
溪路梅花催雪興，旗亭竹色伴雲愁。
還家更爲明時出，莫向漁磯老釣鈎。
戀繡衾
作者：趙時奚
朝代：宋

江南煙水幾萬重。記玉人、花底舊容。待欲寄、飛鴻信，望前山、夕照冷紅。塞笳月下聲悽楚，怨百花、春事夢空。倩誰共、東君說，把陽和、分付朔風。
戀繡衾
作者：趙時奚
朝代：宋

迢迢江路日又曛。為春遲、長是怨春。小立馬、千林下，寄寒香、歸贈故人。相逢細說經年恨，早忽忽、吹散霽雲。算惆悵、芳菲事，粉蝶知、應自魂斷。
覽友莊子文稿
作者：趙時彌
朝代：宋

信手拈來語不驚，縱橫漫與筆端呈。
獨崇爾雅追先輩，肯競鉛華逐後生。
至寶何曾營琢削，神工自是謝鋤耕。
一篇三復還堪味，不覺今人解性靈。
黄塘巖
作者：趙時朴
朝代：宋

平地有石室，玲瓏戶牖空。
重門疑鬼鑿，六月與天通。
乳竇如滴雨，幡幢欲舞風。
僧言巖下水，窈窕到驪宮。
挽趙秋曉
作者：趙時清
朝代：宋

諸老凋零不忍聞，奈何天又奪斯人。
漢初賈誼曾前席，晉後淵明恥屈身。
尚想醉歸松路月，可堪夢斷草池春。
同宗聞訃尤傷感，老淚無多暗損神。
九日山送客
作者：趙時煥
朝代：宋

頻來因送客，携酒訪仙靈。
歸去成何事，重來媿此亭。
天寬野水白，松潤石崖青。
倚杖思今古，寒鷗落遠汀。
梅
作者：趙時煥
朝代：宋

梅龍閲世今幾春，皮毛剝破生蒼鱗。
通身苔蘚雲氣濕，恰如初蛻離海濱。
蜿蜒恍惚露半腹，花光補之難貌真。
祇恐天上行雨去，呼吸風雷驚世人。
疏山·其一
作者：趙時煥
朝代：宋

兩到臨川愧罔功，只憑心事對蒼穹。
江鄉又喜今年熟，一笑歸田作好冬。
疏山·其二
作者：趙時煥
朝代：宋

重訪招提恰六年，松風蘿月故依然。
世間萬事都休問，燕坐看山是好禪。
題陳少陽先生上書稿後
作者：趙時瓈
朝代：宋

胡馬昔長驅，高屋建瓴水。
權奸誤國家，和議甘骫骳。
遂令九廟尊，冒沒在棘枳。
带甲百餘萬，一嘯自披靡。
堂堂諫議公，屹若頹波砥。
叩閽斥時宰，不惜用一死。
此死不足道，聞者自興起。
一木支大厦，於時不可爾。
使早定大計，何物摩壁壘。
可憐紹興間，賻贈官其子。
我得覩遺稿，感慨寧已矣。
千載凜如生，作者書于紙。
題姚雪蓬騎牛像
作者：趙時習
朝代：宋

騎牛無笠又無簑，斷隴橫岡到處過。
暖日暄風不常有，前村雨暗却如何。
望江南·憶江南
作者：趙時行
朝代：宋

霜月溼，人睡矮篷秋。驚覺夜深兒女夢，漁歌風起白蘋洲。別岸又潮頭。
四景詩和孫僉判穎叔韻·仙磯晴雪
作者：趙時遠
朝代：宋

斂盡同雲放日暉，寒光凜凜透重衣。
扁舟清曉尋溪轉，髣髴王猷訪戴歸。
四景詩和孫僉判穎叔韻·平湖秋月
作者：趙時遠
朝代：宋

樓臺兩岸枕長流，落日行人競檥舟。
清夜湖光平似鏡，冰輪冷浸玉壺秋。
四景詩和孫僉判穎叔韻·禪院風荷
作者：趙時遠
朝代：宋

荷風細細晚生涼，暑氣絪縕入座香。
飲盡碧筒人笑語，花邊驚起睡鴛鴦。
四景詩和孫僉判穎叔韻·荻塘柳影
作者：趙時遠
朝代：宋

午天雲淡日遲遲，水面長條带影垂。
不是纖腰渾不定，自緣無力受風吹。
鶯脰湖
作者：趙時遠
朝代：宋

鶯去湖存事渺茫，梵宮占斷水雲鄉。
四圍煙樹浪濤闊，六月橋亭風露涼。
遠近征帆歸別浦，高低漁網掛斜陽。
翠微深處一聲笛，驚起眠沙鷗鷺行。
不須檀板與金樽
作者：趙時韶
朝代：宋

醒來拍手倚雕欄，啜茗哦詩子細看。
縱有淺斟低唱者，箇中清意不相干。
余出留遠曾先生門牆因侍留耕先生座間出示有懷樓居倉使救荒之詩僭越用韻
作者：趙時韶
朝代：宋

乾坤秀氣孕三奇，勳葉人間有口碑。
臺近棠陰遺澤在，樓輝秋萼起人思。
後先玉季金昆政，多少丹山碧水詩。
世事蕩來尚膠轕，頼君一手理紛絲。
占盡風情向小園
作者：趙時韶
朝代：宋

月下相逢當麗人，嫣然体態皎然身。
誰知一角閑田地，包括乾坤不盡春。
古杭道中
作者：趙時韶
朝代：宋

離家才是兩三程，便覺征衣綴軟塵。
湖海相逢迂闊好，江山不厭往來頻。
溪魚有孕羹偏美，村酒無灰味却真。
紆轡小兒莫相笑，柴桑終不負頭巾。
吟梅
作者：趙時韶
朝代：宋

安得梅開向四時，騷人日日可吟詩。
年來萬事心都懶，只有吟梅興未衰。
問梅
作者：趙時韶
朝代：宋

溪南千樹雪紛紛，橋北才開一兩分。
汝是山林高潔者，如何到此也寒溫。
嘆梅
作者：趙時韶
朝代：宋

梅花千古長如許，堪嘆十年人事非。
記得大平樓上醉，一枝和月插頭歸。
夜窗
作者：趙時韶
朝代：宋

候蟲鳴砌冷蕭蕭，半點殘燈伴寂寥。
桐葉軃秋黄不徹，那堪小雨學芭蕉。
夢梅
作者：趙時韶
朝代：宋

夢醒春風笑一場，攬衣推枕起思量。
草塘夢句有何好，夢到梅花字字香。
尋梅
作者：趙時韶
朝代：宋

春在溪橋第幾家，槎牙老樹竹籬遮。
再三辨認枝頭雪，萬一無香恐未花。
山園小梅得疏影橫斜水清淺暗香浮動月黄昏十四詩·其一
作者：趙時韶
朝代：宋

寂寞籬邊野水涯，三花雨蘂带春來。
且圖冷淡爲生活，不傍門庭閙熱開。
山園小梅得疏影橫斜水清淺暗香浮動月黄昏十四詩·其一〇
作者：趙時韶
朝代：宋

小橋飄泊淡生涯，曾送清香入酒杯。
疏影不隨流水去，夜深和月過溪來。
山園小梅得疏影橫斜水清淺暗香浮動月黄昏十四詩·其一一
作者：趙時韶
朝代：宋

一夜霜風喫緊吹，曉驚飛鳥蹴花枝。
誰知窗外紛紛意，正是山陰雪下時。
山園小梅得疏影橫斜水清淺暗香浮動月黄昏十四詩·其一三
作者：趙時韶
朝代：宋

前山日落已棲鴉，老樹槎牙竹半遮。
沙岸寒雪迷晚眺，祇疑金色界中花。
山園小梅得疏影橫斜水清淺暗香浮動月黄昏十四詩·其一二
作者：趙時韶
朝代：宋

花下朦朧作桂看，細評香影一般般。
喚醒二十年前夢，依舊身遊在廣寒。
山園小梅得疏影橫斜水清淺暗香浮動月黄昏十四詩·其一四
作者：趙時韶
朝代：宋

風雨瀟瀟日又曛，因香認得半溪雲。
平生不作朦朧事，立待明時折贈君。
山園小梅得疏影橫斜水清淺暗香浮動月黄昏十四詩·其七
作者：趙時韶
朝代：宋

精神淡佇霜猶薄，膚貌參差雪未溫。
試向南枝看春色，夜來纔着兩三分。
山園小梅得疏影橫斜水清淺暗香浮動月黄昏十四詩·其三
作者：趙時韶
朝代：宋

山前抹出連雲樹，窗外拖來带月枝。
數點塞鴻相伴好，一聲羌笛不須吹。
山園小梅得疏影橫斜水清淺暗香浮動月黄昏十四詩·其九
作者：趙時韶
朝代：宋

氣味風標見似人，群芳合讓作先生。
儘燒龍腦三千斛，不抵花心一點清。
山園小梅得疏影橫斜水清淺暗香浮動月黄昏十四詩·其二
作者：趙時韶
朝代：宋

爲有清癯骨相寒，月明時候正相關。
本來面貌無塵俗，更向冰池自照看。
山園小梅得疏影橫斜水清淺暗香浮動月黄昏十四詩·其五
作者：趙時韶
朝代：宋

春在枝頭有淺深，疏疏冷冷小溪陰。
好風一陣香如洗，明月三更影不沉。
山園小梅得疏影橫斜水清淺暗香浮動月黄昏十四詩·其八
作者：趙時韶
朝代：宋

萬籟沉沉境寂寥，尋香不見過溪頭。
小奚摸索枝頭笑，誰把明珠驀地投。
山園小梅得疏影橫斜水清淺暗香浮動月黄昏十四詩·其六
作者：趙時韶
朝代：宋

繁華朽腐休相溷，冷淡幽閑大逼真。
斷得世間烟火氣，前身恐是首陽人。
山園小梅得疏影橫斜水清淺暗香浮動月黄昏十四詩·其四
作者：趙時韶
朝代：宋

一枝倚竹偏宜雪，半樹歌簷轉怕風。
客意不平花又拗，和愁掛在夕陽中。
布穀
作者：趙時韶
朝代：宋

社前社後雨紛紛，山北山南處處聞。
田父不知牆壁字，此聲便是勸農文。
庚辰春疥西峰壁·其一
作者：趙時韶
朝代：宋

三五年時折桂來，也曾班底戴花回。
而今四十還流落，却被人呼老秀才。
庚辰春疥西峰壁·其二
作者：趙時韶
朝代：宋

山中亦有薇堪采，海上那無節可持。
野老不知人事改，相逢猶話舊年時。
愛梅
作者：趙時韶
朝代：宋

獨自敲推到夜深，情知未稱惜花心。
玉兒已死雲英嫁，誰唱梅詞伴我吟。
感梅
作者：趙時韶
朝代：宋

清清白白天然態，皎皎翹翹玉立身。
雪虐霜饕千萬變，此花到底是全人。
戀梅
作者：趙時韶
朝代：宋

月下敲推夜未央，青鞋冷透不知霜。
兒童促我且眠去，畫在床屏亦有香。
折梅
作者：趙時韶
朝代：宋

行到頹牆與斷橋，試和明月拗枝頭。
江南多少閑兒女，带着梅花便带愁。
掃苔有感
作者：趙時韶
朝代：宋

階前疊疊碧成團，微雨新來洗幾番。
猛省呼童都掃却，怕人地上作錢看。
文中子
作者：趙時韶
朝代：宋

一脈斯文繫大儒，干戈滿地獨詩書。
南風有操無人識，身在汾亭心在虞。
日梅
作者：趙時韶
朝代：宋

紅日移陰上粉牆，烘乾花底夜來霜。
不須水月黄昏景，疏影風前午更香。
木魚用韻
作者：趙時韶
朝代：宋

香積厨邊想像中，儼然摇鬣出吳松。
不隨紅蓼灘頭釣，常逐闍梨飯後鍾。
塵土幾年成涸鮒，風波平地欲成龍。
若教占作維祥夢，憂國書生亦願豐。
林下
作者：趙時韶
朝代：宋

山前山後雪漫漫，輸與田夫野老看。
驛路自知荆棘甚，一枝遠贈故人難。
枯樹
作者：趙時韶
朝代：宋

斧斤不死老蒼虬，未肯甘心只麽休。
尚有阿婆三五態，背時塗抹趁風流。
梅債
作者：趙時韶
朝代：宋

擬把吟篇倚閣休，見梅時復上心頭。
家貧幸免抨{攴}苦，詩債還添一段愁。
梅癖
作者：趙時韶
朝代：宋

幾度溪橋戀影香，衝風冒雨也思量。
儘教人笑成梅癖，死不將詩到海棠。
梅答
作者：趙時韶
朝代：宋

向背稀稠各自宜，榮枯開謝且隨時。
春風最是無憑據，到底真心不屬伊。
永陽道中
作者：趙時韶
朝代：宋

十年前此地，書劍記曾來。
士說紅鷹瓜，農誇白芋魁。
溪渾魚放子，林動雉驚媒。
評品全人少，山坡獨有梅。
浮來山
作者：趙時韶
朝代：宋

秦鬼驅卯沙，聚結無蒼翠。
誰云海上移，能與潮浮至。
洞噓蛟鼉腥，廟畫風雷異。
雲母今有無，庶爲仙藥餌。
浮山用平叔韻
作者：趙時韶
朝代：宋

抖擻襟塵訪梵宮，入門物色補陀蹤。
松雖未老曾留鶴，山不在高堪卧龍。
案上楞巖尋舊跋，枕邊紙被認新縫。
客題不要紗籠壁，遮莫輕敲飯後鐘。
燕
作者：趙時韶
朝代：宋

窮簷穩穩好巢成，莫向朱門附麗人。
青杏屋梁雖好看，笙歌未必可安身。
祈雨感應琴齋簷溜忽得雙魚
作者：趙時韶
朝代：宋

簷流非沼亦非池，躍出雙魚亦自奇。
不是懸於庭上落，便因生出釜中來。
聽琴莫笑音非古，叶夢須知稔可期。
謾說佩金佳讖在，陶腰似覺未消伊。
竹夫人
作者：趙時韶
朝代：宋

玉骨冰肌夏月凉，更無人妬得專房。
醉翁愛作身邊伴，只恐西風又隔牀。
粉蝶如知合斷魂
作者：趙時韶
朝代：宋

一自英臺魄化時，生來長是宿芳菲。
傷心只欠含章夢，不得枝頭作雪飛。
縠波
作者：趙時韶
朝代：宋

鮫人機軸巧，織出水晶宮。
澣濯有新雨，卷舒無定風。
晴嵐輕染綠，斜日半澆紅。
漁父無端甚，輕舠截箇中。
聞杜鵑
作者：趙時韶
朝代：宋

雨過山山翠欲流，杜鵑要好莫啼休。
錦城宮殿多烟草，枉與春風作對頭。
芭蕉
作者：趙時韶
朝代：宋

摇摇如扇葉，風顫午窗陰。
素不生枝節，人皆見赤心。
落梅
作者：趙時韶
朝代：宋

鹿胎點點上輕裘，腦片飄飄入寶篝。
更向佳人粧額看，梅花到底也風流。
蚊雷
作者：趙時韶
朝代：宋

朝來伏地悄無聲，入夜轟轟屋底鳴。
堪笑不能驚蟄戶，空將胡蝶夢魂驚。
蜂
作者：趙時韶
朝代：宋

蜜成只觧供樽俎，蠟就徒能照綺羅。
堪嘆汝生無受用，鑽鑽刺刺欲如何。
贄管竹樓·其一
作者：趙時韶
朝代：宋

天生賢佐福閩州，衮舄熒煌尚黑頭。
司馬公留民可活，管夷吾在世何憂。
東南人物幾華屋，今古乾坤一竹樓。
三萬卷書三尺劍，男兒事業要伊周。
贄管竹樓·其二
作者：趙時韶
朝代：宋

我公自是活神明，皦日當空鬼魅驚。
參輩雖多蕭相少，跖徒自濁伯夷清。
吳兒久借乾坤造，閩囝重逢父母生。
賸說謙尊能下士，青門還念種瓜平。
閑居感懷和屏山韻
作者：趙時韶
朝代：宋

還我山林且買鄰，荆榛不礙自由身。
梅兄竹弟相依舊，李婢桃奴一任新。
湖海到今無劍客，江山如作老詩人。
不知尚父緣何事，白首投竿起渭濱。
閑居書懷
作者：趙時韶
朝代：宋

簷溜垂垂筯未收，一年樂事負春遊。
新添華髮羞開鏡，貪看青山懶下樓。
天地至今多罔象，功名到底總蚍蜉。
祇因知得清閑好，事大如山付醉休。
雁和彥山韻
作者：趙時韶
朝代：宋

叫月聲聲到枕兒，稻粱雖飽豈能肥。
夜深且傍瀟湘宿，明日晴空萬里飛。
雲峰
作者：趙時韶
朝代：宋

淡似衡山霧已開，濃如雨意黯陽臺。
黄昏天際迷歸鳥，錯認林梢不下來。
霜禽欲下先偷眼
作者：趙時韶
朝代：宋

翠羽啁嘈逐曉風，海仙時遣探芳叢。
徘徊睥睨知何意，怕干時人挾彈弓。
武夷
作者：趙時𣓨
朝代：宋

千古武夷山，來尋九轉丹。
雲封拜章石，月洗步虛壇。
白玉何勞煮，丹霞自可餐。
未窮溪九曲，頼有畫圖看。
惜別
作者：趙晟母
朝代：宋

暖有花枝冷有冰，佳人後會却無憑。
預愁離別苦相對，挑盡漁陽一夜燈。
雪中駕幸敝廬恭紀
作者：趙普
朝代：宋

貞元重數莢，滕六劇霏花。
漠漠初濡砌，皚皚欲聚沙。
閭閻銀作界，宮闕玉爲家。
調鼎慚鹽撒，霑溫覺絮加。
瑞凝三殿瓦，欣動五雲車。
冰柱撐茅屋，瓊枝擁翠華。
微行停蹕警，冷漏靜街譁。
具野曾無隗，磻溪豈問牙。
公然門駐輦，那信室盤蝸。
積素堪麟畫，飛黄想兔罝。
一庭看曳練，十道趣宣麻。
戎索籌先後，雄才辨等差。
神威殷地軸，御指落天花。
表賀甘朝穩，裴功敢夜誇。
雪山行獻琯，早晚到星槎。
句
作者：趙暘
朝代：宋

至尊仄席思耆舊。
奉和姚仲美臘梅
作者：趙暘
朝代：宋

陽和都未見芳菲，初喜寒苞發故枝。
絕色夐無朱粉態，真香寧許燕鶑知。
凝愁金谷登樓日，斂黛溫泉賜浴時。
寫作新聲傳玉笛，誰人持向月中吹。
題劉資仁韓幹飲馬圖
作者：趙暘
朝代：宋

韓幹所畫天閑圖，縣官日給三品芻。
不嘶不鳴肥如鳬，時時步作康莊衢。
飲之曲江戲短蕪，沙軟風輕樂于于。
豈知渥洼真龍駒，垂頭戢耳困鹽車。
圉人太僕反歔歈，瘦骨硉矹甘爲駑。
不須驤首顧長途，局促驥足何時無。
游延福寺
作者：趙曾頀
朝代：宋

行行出西郊，稍覺囂塵遠。
風景既已殊，磽确頗忘倦。
南安古雄州，今亦壯哉縣。
九日一佳景，居然在郊甸。
地高瞰川原，林杪露堂殿。
晉朝松百章，存者才一見。
歲月不我留，寒暑幾更變。
當年秦隠君，軒冕非所羨。
間關剡溪來，至此獲勝踐。
結廬巢其巔，穴石爲之硯。
城市不到足，公卿罕窺面。
邂逅有至交，相從情繾綣。
緬懷興元年，致位在台鉉。
扶持公道開，不絕幾如綫。
一言才見疏，斥逐遽遭譴。
天教流落餘，乃遂山林願。
當年築室處，遺址了難辨。
獨有高士峰，千載猿鶴怨。
遊虎丘見瞎堂扁額有感
作者：趙月泉
朝代：宋

入山認得本來蹤，識破機關境界同。
水自東流山自秀，因緣只在笑談中。
句
作者：趙期
朝代：宋

早向江南征義旅，星馳千里自嫌遲。
感時
作者：趙期
朝代：宋

誰人共挽天河水，盡洗中原犬虜腥。
角巾私第不復言，兵迨留守宗澤疏。
臨安自述·其一
作者：趙期
朝代：宋

塵生宮闕霧濛濛，萬騎龍飛幸越中。
在野三閭君不顧，乘軒衛鶴懿何功。
雖知四海同文久，未合中原武備空。
星落夜原妖氣滿，漢家麟閣待英雄。
臨安自述·其二
作者：趙期
朝代：宋

臨安皓月色如珪，清景傷時一慘悽。
未見山前歸牧馬，猶聞江上带征{馬卑}。
鯤爲魚隊潜鱗困，鶴處雞羣病翅低。
正是四郊多壘日，波濤早晚靜鯨鯢。
自述·其一
作者：趙期
朝代：宋

萬木陰中一草廬，溪風山月弄清虛。
主人靜坐心無物，讀盡人間未見書。
自述·其二
作者：趙期
朝代：宋

高山流水興無窮，杖策携琴踏軟紅。
莫怨子期呼不起，請君一曲奏南風。
句·其二
作者：趙東山
朝代：宋

風雨送迎地，別離多少人。
題海月巖·其一
作者：趙東山
朝代：宋

踏盡崔嵬倚石門，海風山月滿巖巒。
自然仙室依蓬島，不覺人寰變廣寒。
千載揚塵安可測，一杯對景且爲歡。
崖前浴日皆詩境，喚醒東坡仔細看。
題海月巖·其二
作者：趙東山
朝代：宋

架巖鑿石有規模，不學桃源舊畫圖。
亭豁人稀林鳥樂，錫飛天老野雲孤。
雨餘石井泉深淺，煙淡虎門山有無。
說與山靈莫分別，從教仙窟著浮屠。
題姚雪蓬騎牛小照
作者：趙東師
朝代：宋

騎牛無笠又無蓑，斷嚨橫岡到處過。
暖日暄風不常有，前村雨暗却如何。
凌霄花爲復上人作
作者：趙東閣
朝代：宋

嫋嫋枯藤淺絳葩，夤緣直上照殘霞。
老僧不作依附想，將謂青松自有花。
漁家
作者：趙東閣
朝代：宋

衡嶽夜來雨，湘江增綠波。
小舟浮似屋，香草結爲簑。
水定見魚影，夜深聞櫂歌。
悠悠百年內，醒少醉時多。
休官
作者：趙某
朝代：宋

欲知趙子休官了，貧似扶風馬少游。
借得琴樽留待月，從教簾幕不勝秋。
自携僕出閒尋葯，因載書多却買舟。
昨日老農來告我，萬千樂事在西疇。
大小寒
作者：趙某
朝代：宋

蹇衛衝風怯曉寒，也隨舉子到長安。
路人莫作皇親看，姓趙如今不似韓。
寄高善勝
作者：趙某
朝代：宋

雨窗思昔日，不見半年餘。
別後幾回夢，中間三寄書。
兵戈吾幸免，蹤跡爾何如。
世事難如意，同心却異居。
杏村聞其友謝昌元及二趙一家俱入翰苑
作者：趙某
朝代：宋

歸來白鹿巖邊屋，清得門庭冷似冰。
公事中原雙短鬢，帝鄉孤夢一青燈。
带烟鉏菊閒教僕，和月折梅時寄僧。
見說道山應咫尺，同時俊彥盡先登。
涼軒
作者：趙某
朝代：宋

古邑逢賢宰，構軒涼景生。
塵埃不復到，泉石有餘清。
詩得幽奇句，琴多雅淡聲。
居民陶美化，應此放高情。
清發軒
作者：趙某
朝代：宋

許多清意思，都在此鄉間。
有石半枕水，無窗不面山。
侵衣青靄潤，擁釣白雲閒。
未許嫌幽寂，古人曾閉關。
游都梁·其一
作者：趙某
朝代：宋

暮烟迷海戍，遠水接淮天。
拍塞凭欄恨，神京在北邊。
游都梁·其二
作者：趙某
朝代：宋

纔入都梁郡，愁登第一山。
不堪高處望，未得故疆還。
眉峰水陸寺
作者：趙某
朝代：宋

貪觀眉嫵翠，艤棹碧雲間。
蕭寺前臨水，丁家舊住山。
苔深僧跡靜，松冷鶴巢鰥。
拜手先祠下，奔馳覺汗顔。
述懷
作者：趙某
朝代：宋

得鹿歸來一夢中，半生事業總成空。
飯牛豈意干西伯，尋馬何須訪北翁。
趙既有辭難奪璧，楚將無事嘆忘弓。
南薰正解吾民慍，且弄朱絃奏晚風。
西江月
作者：趙桓
朝代：宋

塞雁嗈嗈南去，高飛難寄音書。只應宗社已丘墟。願有真人為主。嶺外雲藏曉日，眼前路憶平蕪。寒沙風緊淚盈裾。難望燕山歸路。
西江月
作者：趙桓
朝代：宋

歷代恢文偃武，四方晏粲無虞。奸臣招致北匈奴。邊境年年侵侮。一旦金湯失守，萬邦不救鑾輿。我今父子在穹廬。壯士忠臣何處。
句
作者：趙植
朝代：宋

芳草連雲暮色深。
廣教院
作者：趙植
朝代：宋

列嶂倚天環佛界，亂流穿石度僧房。
林泉盡日無窮趣，車馬長年有底忙。
句
作者：趙楷
朝代：宋

正是霜高木落時。
舟□□□讀中興碑
作者：趙楷
朝代：宋

西風吹岸著浯溪，玉潔摩空十丈碑。
不□開元久培植，可能靈武善扶持。
斯文未泯今□□，盛德之興彼一時。
崖下漫郎應在否，□□流涕手題詩。
覽夢得所藏李伯時畫吳中三賢像因各書絕句·張翰
作者：趙楷
朝代：宋

西風淅淅動高梧，目送浮雲悟卷舒。
自是歸心感秋色，不應高興爲鱸魚。
覽夢得所藏李伯時畫吳中三賢像因各書絕句·范蠡
作者：趙楷
朝代：宋

已將勳業等浮鷗，鳥盡弓藏見遠謀。
越國江山留不住，五湖風月一扁舟。
覽夢得所藏李伯時畫吳中三賢像因各書絕句·陸龜蒙
作者：趙楷
朝代：宋

杞菊蕭條遶屋春，不教鵝鴨惱比鄰。
滿身花影猶沈醉，真是江湖一散人。
來燕堂聯句
作者：趙概
朝代：宋

賢侯謝郡歸，從遊樂吾黨。
林泉富餘地，卜築疏陳莽。
是時春正中，來燕音下上。
若賀大厦成，喜留衆賓賞。
得名因笑談，揮墨粲題榜。
所夸賢豪盛，豈止池榭廣。
人心樂且閒，鳥意頡而頏。
吟罇敞花軒，醉枕酣風幌。
輕雲薄藻棟，初日麗珠網。
紅袂生暗香，清弦泛餘響。
林深隠飛蓋，岸曲遲去槳。
波光欄檻明，竹氣衣巾爽。
虛容凉樾入，影與文漣蕩。
晨飈轉綠蕙，夕雨滋膏壤。
嘉辰喜盍朋，命駕期屢往。
觴詠陶淑真，世俗豈吾倣。
得以爲勝遊，蕭然散煩想。
公子固好士，世德復可像。
今此大基構，不圖專奉養。
美哉風流存，來葉足師仰。
句
作者：趙概
朝代：宋

滁水西偏郡，豐山北際樓。
老蘇先生挽詞·其一
作者：趙概
朝代：宋

稱味欒城舊，潜光谷口棲。
雄文聯組繡，高論吐虹霓。
遽忽悲丹旐，無因祀碧雞。
徒嗟太丘德，位不至公圭。
老蘇先生挽詞·其二
作者：趙概
朝代：宋

侍從推詞伯，君王問子虛。
早通金匱學，晚就曲臺書。
露泣時難駐，琴亡韵亦疏。
臧孫知有後，里閈待高車。
送梵才大師歸天台
作者：趙概
朝代：宋

建剎存真意，崇臺表大因。
中藏般若偈，外護赤城神。
花雨長霏晝，松風自掃塵。
媿心同范寧，蓮社阻相親。
送馬擴詣行在·其一
作者：趙榛
朝代：宋

全趙收燕至太平，朔方寸土比千金。
氛祲一掃鑾輿返，若個將軍肯用心。
送馬擴詣行在·其二
作者：趙榛
朝代：宋

遣公直往面天顔，一奏臨朝莫避難。
多少焦苗待霖雨，雨霖只在月旬間。
漁父詞·漁父
作者：趙構
朝代：宋

一湖春水夜來生。幾疊春山遠更橫。煙艇小，釣絲輕。贏得閒中萬古名。
漁父詞·漁父
作者：趙構
朝代：宋

儂家活計豈能明。萬頃波心月影清。傾綠酒，糝藜羹。保任衣中一物靈。
漁父詞·漁父
作者：趙構
朝代：宋

扁舟小纜荻花風。四合青山暮靄中。明細火，倚孤松。但願尊中酒不空。
漁父詞·漁父
作者：趙構
朝代：宋

春入渭陽花氣多。春歸時節自清和。衝曉霧，弄滄波。載與俱歸又若何。
漁父詞·漁父
作者：趙構
朝代：宋

暮暮朝朝冬復春。高車駟馬趁朝身。金拄屋，粟盈囷。那知江漢獨醒人。
漁父詞·漁父
作者：趙構
朝代：宋

水涵微雨湛虛明。小笠輕蓑未要晴。明鑑裡，縠紋生。白鷺飛來空外聲。
漁父詞·漁父
作者：趙構
朝代：宋

清灣幽島任盤紆。一舸橫斜得自如。惟有此，更無居。從教紅袖泣前魚。
漁父詞·漁父
作者：趙構
朝代：宋

無數菰蒲間藕花。棹歌輕舉酌流霞。隨家好，轉山斜。也有孤村三兩家。
漁父詞·漁父
作者：趙構
朝代：宋

薄晚煙林澹翠微。江邊秋月已明暉。縱遠舵，適天機。水底閒雲片段飛。
漁父詞·漁父
作者：趙構
朝代：宋

誰雲漁父是愚翁。一葉浮家萬慮空。輕破浪，細迎風。睡起篷窗日正中。
漁父詞·漁父
作者：趙構
朝代：宋

遠水無涯山有鄰。相看歲晚更情親。笛裡月，酒中身。舉頭無我一般人。
漁父詞·漁父
作者：趙構
朝代：宋

雲灑清江江上船。一錢何得買江天。催短棹，去長川。魚蟹來傾酒舍煙。
漁父詞·漁父
作者：趙構
朝代：宋

青草開時已過船。錦鱗躍處浪痕圓。竹葉酒，柳花氈。有意沙鷗伴我眠。
漁父詞·漁父
作者：趙構
朝代：宋

駭浪吞舟脫巨鱗。結繩為網也難任。綸乍放，餌初沈。淺釣纖鱗味更深。
漁父詞·漁父
作者：趙構
朝代：宋

魚信還催花信開。花風得得為誰來。舒柳眼，落梅腮。浪暖桃花夜轉雷。
寶蓋山
作者：趙永嘉
朝代：宋

青山吐出白龍開，我是地仙趙秀才。
嘉善有魚餐得去，永嘉有虎喚能來。
紫麟峰
作者：趙永言
朝代：宋

千仞奇峰薄上清，葛洪於此尚留名。
紫麟瑞靄春風煖，白虎丹成夜月明。
點點蒼苔空有跡，菲菲芳草輭無聲。
高蹤回首今何在，山水猶含萬古情。
海棠次蘇子瞻韻
作者：趙汄夫
朝代：宋

海棠別得一風光，恨不生香轉曲廊。
春睡太真困未足，胭脂露冷濕紅妝。
夢江南·憶江南
作者：趙汝
朝代：宋

簾不卷，細雨熟櫻桃。數點霽霞山又晚，一痕涼月酒初消。風緊絮花高。閒處少，磨盡少年豪。昨夢醉騎白鹿，滿湖春水段家橋。濯發聽吹簫。
戀繡衾
作者：趙汝
朝代：宋

柳絲空有千萬條。系不住、溪頭畫橈。想今宵、也對新月，過輕寒、何處小橋。玉簫臺榭春多少，溜啼紅、臉霞未消。怪別來、胭脂慵傳，被東風、偷在杏梢。
梅花引
作者：趙汝
朝代：宋

對花時節不曾忺。見花殘。任花殘。小約簾櫳，一面受春寒。題破玉箋雙喜鵲，香燼冷，繞銀屏，渾是山。待眠。未眠。事萬千。也問天。也恨天。髻兒半偏。繡裙兒、寬了還寬。自取紅氈，重坐暖金船。惟有月知君去處，今夜月，照秦樓，第幾間。
浣溪沙
作者：趙汝
朝代：宋

笑摘青梅傍綺疏。數枝花影漾前除。太湖石畔看金魚。筍指曉寒慵出袖，翠鬟春懶不成梳。為君縫狹繡羅襦。
題蔡令葉嶺書房
作者：趙汝□
朝代：宋

日誦哲師記，歲通聖人書。
前岡復後麓，儼在中間居。
佩月而冠雲，被服以璠璵。
滄海朝奮駕，崑崙暮停車。
矯然竦上征，浩蕩遊太虛。
竟當一悟足，紛歷萬變餘。
危機易翻覆，末世多崎嶇。
主公總軍戎，參佐謀議攄。
環帳募敖曹，奪營走休屠。
寧知情事異，豈謂才智疏。
歸飲永嘉水，勝食建鄴魚。
緬想過西山，薰風襲芙蕖。
朗明觀衆妙，沖漠味至腴。
身治爲物基，學廣充理儲。
潜深下董帷，抱獨吟葛廬。
經綸有時命，吾子意何如。
多景樓
作者：趙汝伋
朝代：宋

壯觀東南二百州，景於多處更多愁。
江流千古英雄淚，山掩諸公富貴羞。
北府如今惟有酒，中原在望忍登樓。
西風戰艦今何在，且辦年年使客舟。
別朱子大蘇名叟
作者：趙汝唫
朝代：宋

薄宦塵埃易滿襟，問盟猶喜盍朋簪。
只今風月一杯酒，他日雲山千里心。
楊柳陰疎秋館靜，芙蓉香冷暮江深。
潮回一信西興渡，爲寄相思別後吟。
存目
作者：趙汝唫
朝代：宋

詩題：離越首句：東關寒水深。
居苦
作者：趙汝唫
朝代：宋

去郭近一里，結茅纔數間。
紅塵飛不到，幽事頗相關。
鑿石分流水，移松補斷山。
棲禽忙似我，日落未知還。
山
作者：趙汝唫
朝代：宋

茅屋初寒夜，衾裯整未成。
烹泉沙鼎快，讀易紙窗明。
菊上霜偏力，梅邊日最清。
孤吟誰與和，落葉上階鳴。
朝山
作者：趙汝唫
朝代：宋

犬入五雲音信絕，鳳樓凝碧悄無聲。焚香古洞步虛夜，露濕松花空月明。
棲真洞
作者：趙汝唫
朝代：宋

幅巾灑松露，雙袖抖衣塵。
可耐人間暑，來尋洞裏春。
座分雲骨冷，屐隠甃紋新。
鶴近清尊舞，如留欲去賓。
送梅窗兄
作者：趙汝唫
朝代：宋

離歌休再疊，我亦不堪聞。
山接詩愁去，雲隨別袂分。
官閒寧問祿，命薄謾能文。
悵望梅邊屋，花開更憶君。
遊洞霄·其一
作者：趙汝唫
朝代：宋

細雨吹凉客袂分，青燈夢短苦思君。
洞仙應快登臨眼，盡向山邊掃白雲。
遊洞霄·其三
作者：趙汝唫
朝代：宋

昨日始騎馿，今朝共跨魚。
一官塵坎壈，三逕木扶疎。
童返還知白，身輕繼寢虛。
道傳傳便得，元乏枕中書。
遊洞霄·其二
作者：趙汝唫
朝代：宋

九鎖扃仙窟，棲真隔茂林。
地靈泉石祕，巖古薜蘿侵。
屐踐東山勝，樽傾北海深。
主人娛客興，喚起玉龍吟。
二月十九日
作者：趙汝回
朝代：宋

客去關門讀莊老，燈花熠熠春蟲小。
冰雪未消雷雨來，長安三月行人少。
凌霄花爲復上人作
作者：趙汝回
朝代：宋

嫋嫋枯藤淡絳葩，夤緣直上照殘霞。
老僧不作依棲想，將謂青松自有花。
初夏倚春望六祖寺
作者：趙汝回
朝代：宋

柳絮兼花片，舞風湘水濱。
濃嵐如細雨，初夏是殘春。
鳥度山家曲，泉清佛界塵。
年衰眠易醒，歸夢不能真。
句·其一
作者：趙汝回
朝代：宋

春風過後雪初白，夜雨晴時水亦香。
句·其二
作者：趙汝回
朝代：宋

屈原一點沉湘恨，李白三生捉月身。
呈水心先生
作者：趙汝回
朝代：宋

鶴骨雖癯髮未斑，秋風鷗鷺共翛閒。
芙蓉夾徑纔通馬，楊柳沿池不礙山。
外稿定於何日上，中興只在十年間。
穀城片石無人識，胡騎堂堂出漢關。
和荷渚寄同遊韻
作者：趙汝回
朝代：宋

知幾百事懶，夢只在山林。
一馬塵中出，千峯頂上吟。
月新松逕黑，柝靜斗城深。
相憶梅花下，花寒瘦不禁。
奉歸柳塘潘希白詩藁
作者：趙汝回
朝代：宋

織柳縫花雅道衰，將題錦卷復敲推。
夜寒吟苦冰澌合，境寂心融造化來。
斸石崑崙携玉下，乘槎河海到天迴。
今時古調何人愛，東野長江在夜臺。
宿羅溪山
作者：趙汝回
朝代：宋

鷲嶺東游霽景微，碧桃花外一鶑飛。
樵夫不斫垂潭樹，知有僧人掛搭衣。
寄昭武馮司戶
作者：趙汝回
朝代：宋

朝解白鵠袍，夕投武陽壘。
武陽衆盜區，風傳駭妻子。
六月日癸亥，一書滿三紙。
具言五月初，獨宿鍾石邸。
脅從在所矜，渠魁固無幾。
仰憑天子威，肅導使君指。
豁達生路開，擲劍秉耡耜。
始如浮釜魚，終如慕羶螘。
游騎從何來，使我顔有泚。
幸逃食其烹，猶存漢家體。
黄巾與綠林，往昔殊僣擬。
陸梁能幾時，寸戮而已矣。
理國若理身，慮我不慮彼。
潰癰復何難，實恐元氣毀。
江閩五十邑，荆棘五千里。
我農失種穫，我士乏儲峙。
捕招兩悠悠，分明養彪兕。
頃予參此軍，忽忽逾一紀。
素飧歌伐檀，居前愧揚粃。
坊閭儼在目，煨燼空遺址。
使君君子儒，規摹用詩禮。
軍勢李晟孤，國事賈生恥。
蛟龍無波濤，胡能制蛇虺。
誰謂曹掾卑，偉矣天下事。
生平報國軀，小節安足死。
南北久瓜分，須君混文軌。
寄聖水照講師
作者：趙汝回
朝代：宋

聖水水深山亦深，寺前三十里清陰。
一僧趺坐松間石，不是安禪定苦吟。
寄題王次點東巖
作者：趙汝回
朝代：宋

生事付妻兒，山居清可知。
自言雪收後，不夢客遊時。
洗石鎸唐帖，凭松讀楚詞。
却愁登第去，草沒菊花籬。
山中即事
作者：趙汝回
朝代：宋

白日荒荒過不知，荼䕷開了覺春歸。
山家賣笋櫻桃熟，河水生萍柳絮飛。
久雨一晴螢火出，閏年三月杜鵑稀。
沉沉松竹烟嵐冷，慙愧高僧借袷衣。
峨眉山廨
作者：趙汝回
朝代：宋

褐衣蔬食苦吟身，肌骨雖清鬢雪新。
栗里未營三畝宅，桃源已過一年春。
也知官職難癡望，化得妻兒不誶貧。
別寫新詩寄鄉友，峨眉山下獨閒人。
弔盧玉堂
作者：趙汝回
朝代：宋

金鑾坡上文星落，收拾遺文有幾函。
草制空教生白髮，蓋棺只是着青衫。
吟魂夜訪林逋塚，破屋寒拋謝客巖。
自有舊家椽筆在，豐碑豎起壓松杉。
弔蔣弋陽
作者：趙汝回
朝代：宋

悲風急雨柳塘寒，巵酒篇詩哭肖韓。
長記湖西訪梅日，獨於船上取琴彈。
弋陽百姓私營廟，紫府無人別擬官。
墓隴從教長新草，雙鳬何處只空棺。
春吟
作者：趙汝回
朝代：宋

一春吟未穩，今日再吟看。
石井桐花晚，江城穀雨寒。
白烟浮野寺，蒼蘚繡池欄。
爲謝松梢鶴，官卑去住難。
春山堂
作者：趙汝回
朝代：宋

山在畫堂西，鈎簾靜對時。
林高日落早，巷僻客來遲。
抱病獨不飲，愛閑君所知。
階前碧梧葉，片片可題詩。
期平叔兄不至
作者：趙汝回
朝代：宋

兄昔別我遊衡麓，我亦東吟石橋瀑。
八年能接幾函書，弟今白頭兄何如。
河水流澌雪風惡，梧桐渡口孤舟泊。
山房夜坐兄不來，蠟梅花拆燈花落。
杜子墅留別
作者：趙汝回
朝代：宋

有朋不貴數，道合意自親。
早知離別難，會覿豈厭頻。
青燈書閣下，細語交情真。
酌此武陽泉，饌彼松江鱗。
公庖復有携，得非知我貧。
如何不我醉，明日隔征塵。
東山堂
作者：趙汝回
朝代：宋

謝守登臨地，今爲博士居。
由來好山水，常得近詩書。
洞與衡嶽接，泉分玉井餘。
年年爲吟事，春草不教鋤。
桂
作者：趙汝回
朝代：宋

一夜桂花發，千崖風露香。
樹經秋幾過，人在月中央。
不預離騷賦，空居寂寞鄉。
山翁對之飲，酒色也鵝黄。
游列真觀劉道士拉上潮際觀漁
作者：趙汝回
朝代：宋

珠宮何岧嶢，前江後層嶂。
開山者何人，蕭梁山中相。
竊惟經營初，豈曰此幽賞。
地靈宜仙事，境寂銷俗相。
既積惜水功，帝命使瀛丈。
手泥燒丹竈，歲久化黄壤。
石突古殿出，磵循陰廊響。
道人如修靜，我豈陶官長。
偶結清凈緣，下榻稅塵鞅。
夜報前溪漁，命酒將鱠享。
撐篷待月來，架槳乘潮上。
秋高氣凄澹，清極思超敞。
暫廢一夕眠，庶蒙列真奬。
漁父
作者：趙汝回
朝代：宋

衡嶽早來雨，湘江增綠波。
小舟浮似屋，香草結爲蓑。
水定見魚影，夜清聞櫂歌。
悠悠百年夢，醒少醉時多。
玉溪謠
作者：趙汝回
朝代：宋

雍灘束水水箭急，逆水上灘灘壁立。
折篙斷纜船不前，乘船人懼梢人泣。
柳風摇春花雨晴，飛帆忽過如飛星。
仙人坐機織錦鯨，邀我爲賦銀河清。
茫茫天路高無陛，予止坎兮曷爲至。
閑將身事問仙人，仙人笑指灘船是。
長風引船水沒灘，天地變化須臾間。
不生凌清遡紫骨，何用費火燒還丹。
五百童男東入海，水弱山遥無藥採。
千層萬級通天臺，方士致神神不來。
君不見桃花滿山不知處，劉阮逕入天台去。
王道士惠柳檜
作者：趙汝回
朝代：宋

千年檜出寒巖罅，掘得根來比金價。
髣髴山陰見此株，尋思却是關仝畫。
簡陸少監
作者：趙汝回
朝代：宋

登瀛彼何人，選海渺無際。
巨矣萬斛舟，不與貧士濟。
起檣開錦帆，逆浪使風勢。
貧士望洋立，惆怳發深喟。
少監笠澤英，清芬襲蘭砌。
不經覓舉難，不道覓舉易。
每恨里選衰，高才守低位。
趨榮靡願辱，不富焉有貴。
一塗總不歧，隻臂韝羣鷙。
園桃各春妍，崖松以霜悴。
端笏玉扆前，極口陳國是。
上之及公卿，下之言守帥。
剝膚到饑甿，孰與護元氣。
凝陰積層霄，剽賊延內地。
毋謂民不神，民情即天意。
善瑟無弊絃，良工先利器。
所願招雋豪，棄取委公義。
庶幾臯伊出，扶傾掃沉翳。
從來立仗馬，唯作噉蒭計。
堂堂不諱朝，鳴鳳峙鵷陛。
縱遊
作者：趙汝回
朝代：宋

人事元知不可諧，名山踏破幾青鞋。
百錢掛杖無時醉，一鍤隨身到處埋。
驛壁讀詩摩病眼，僧窗看竹散幽懷。
亦知詩料無窮盡，燈火蕭踈過縣街。
翠閬行餞宋廷材分教大寧
作者：趙汝回
朝代：宋

蜀道不難兮，君無聽李白之狂歌。
石棧梯雲入翠閬，峽船泝水通銀河，棧平峽穩行人多。
灧澦堆前落錦帆，諸生郊謁冠峩峩。
秋堂晨鼓講義出，亭夫樵豎知丘軻。
官冷莫思歸去來，且可淡飯閑吟哦。
君不見江西嶠南賊未滅，仕者蚤夜防弓戈。
聞趙昌甫赴召
作者：趙汝回
朝代：宋

甘得眠雲復飲冰，此翁不獨擅詩名。
山深難避蒲輪召，陛遠聽扶藜杖行。
老去報君心轉切，年來守局夢頻驚。
有時湖上看垂釣，只憶磻溪溪水清。
薛景石瓜廬
作者：趙汝回
朝代：宋

湖村有真逸，愛着釣魚袍。
鶴語柴門靜，身閑筆硯勞。
移來瓜種別，看得桂叢高。
所寫雖云僻，文名不可逃。
西湖重午作
作者：趙汝回
朝代：宋

高誦招魂招屈平，只應沉恨隔浮萍。
著騷直以尸爲諫，亡楚如何醉不醒。
像虎空懸青艾束，辟兵難望綵絲靈。
憑君一激沅湘水，浄洗中原血鎧腥。
贈劉道士
作者：趙汝回
朝代：宋

竹巖鳥啼雲影閑，此是玉帝藏書山。
他峯葉盡一霜後，仙洞春如三月間。
白鬚道人年八十，指予漈路從溪入。
靸著芒鞋不杖藜，嘯泉歸去衣裳濕。
送劉成道旅遊
作者：趙汝回
朝代：宋

從軍不願賞，歸補萬松栽。
獨作漁樵計，安知婚嫁催。
江船深夜月，山驛小春梅。
老境詩閒淡，孤吟薦一杯。
送張敬甫常薄出守荆門
作者：趙汝回
朝代：宋

前年匹馬辭軍幕，今年千騎從天落。
座主門生合虎符，棠陰夾路春如昨。
身名貴驟俗所羨，使君夷然心澹泊。
父書盈篋本孫吳，師燈一點傳伊洛。
莽莽叢榛亂草中，孤松昂昂立冰壑。
自古十二取世官，換得青袍髮幾鶴。
曾因窮達悟乘除，以寵爲危不爲樂。
荆門形勢衿喉地，新城突兀壕未鑿。
天子憂邊復愛民，鑿壕還恐妨犂穫。
謂君夙抱文武資，須君小試綏懷畧。
予聞衛國如衛身，癰疽甚毒腸胃薄。
堂堂人物守邊州，國中羣盜令誰縛。
送李寅歸里
作者：趙汝回
朝代：宋

憐君竟不偶，每事與心違。
南雪歲將暮，西江帆獨歸。
停薪待官米，借宅共僧扉。
吾老慙爲吏，相期尋釣磯。
送盧五方春分教端州
作者：趙汝回
朝代：宋

柳南矯矯蛟龍騫，古詩古文高入天。
奉試詞場三十年，柳度夜夜魁星躔。
集英殿下聽臚傳，唱在第十衆所冤。
天豈恨汝月蝕篇，罰使獨吟瘴海邊。
中州近年栽木綿，春寒秋熱氣已偏。
我心憂國身甚便，編排失手安足言。
敵窺淮漢蹂兩川，君相不得高枕眠。
古人度嶺悲南遷，今人度嶺如登仙。
端溪溪闊山無烟，長腰米白鯽鯇鮮。
山媼采蕉蜑采蠙，羽檄不警徭賦蠲。
黨碑諸賢昔往還，人士盡識洛水源。
廣文下馬春風前，升堂講書鼓鼘鼘。
遠方朋來笈在肩，再拜願預弟子賢。
中庸大學玄又玄，商盤周誥非雕鎸。
燈花兩簷陳俎籩，一一口說手註篇。
霜毫之筆雲濤牋，墨香瓦滑不受研。
下巖古坑石柿填，千夫秉炬入戽泉。
鑱出一片紫玉磚，色如馬肝鵒眼圓。
得之酬直不論錢，乍是對客寒無氈。
送蔣大璞赴揚州司戶
作者：趙汝回
朝代：宋

維揚幕府最風流，何掾梅開蔣掾遊。
新籍楚民今幾戶，舊年隨帝此停舟。
慈親就養惟愁雪，元帥崇詩不畏秋。
壕闊城高豈忘戰，平山堂北是神州。
送趙正甫丞湘陰
作者：趙汝回
朝代：宋

行舟何所有，新酒滿甆瓶。
若使三閭飲，終應一念醒。
官卑掌苗籍，吟苦掩松廳。
清夢如湘水，遥通春草亭。
酬諸友喜歸之作
作者：趙汝回
朝代：宋

却歸思去日，十過草池春。
新雪滿雙鬢，故交餘幾人。
藏書蟫獨飽，借宅鶴同貧。
夜起吟芳什，凉風吹桂輪。
除夕泛靈溪
作者：趙汝回
朝代：宋

拜敕管桃源，其如骨未仙。
年荒醉者少，官小野人憐。
臘雪梅花在，溪春草夢圓。
新正有忙事，未訪洞霄泉。
陸侍右得祠歸里往餞弗及寄以是詩
作者：趙汝回
朝代：宋

三以囊封入紫微，一星今夜出郎闈。
賈誼幸無湘水謫，知章乞得鏡湖歸。
乘潮不等詩人別，望闕恨憂諫者稀。
笠澤門前古松下，他時容我借漁磯。
題劉荆山母墓
作者：趙汝回
朝代：宋

綠草䰐鬖白露晞，老樵能記虎眠時。
石函深貯懸鍾讖，翠壁新刊斷織碑。
隴勢三分松檜色，泉聲千古蓼莪悲。
珪郎向日升堂友，留宿雲庵撰誄辭。
題頼若谷存齋
作者：趙汝回
朝代：宋

湛湛方寸天，清泠如止水。
其止涵空明，其潰汩泥滓。
操之恍若遺，捨之渺何倚。
瞬息苟不誠，愚智從此始。
一篇中庸書，千古防意壘。
吾子善守之，勉勉集衆美。
獨不見鄰家翁，驅鷄呼犬斜陽中。
鴈山
作者：趙汝回
朝代：宋

木葉新時雨亦晴，山中少駐不妨程。
童嫌路峻頻癡坐，僧喜岩幽每促行。
草蕩春深無鴈到，松林月上有猿聲。
石屏一带三千丈，可惜題詩又不成。
契友夜酌聯句
作者：趙汝域
朝代：宋

銀燭清談久，鄉情異路真。
醉能忘世故，狂欲靜風塵。
細踏梅花月，長謳栗里春。
不知時節換，詩句得來新。
詩二首·其一
作者：趙汝域
朝代：宋

醉夢騰騰聽打衙，三年踪跡類瓠瓜。
如今不似穿雲子，一鉢隨身到處家。
詩二首·其二
作者：趙汝域
朝代：宋

數葉梧桐落短廊，一泓秋水湛銀塘。
調琴獨奏猗蘭操，啜茗清飄茉莉香。
涕泣兩年同賈傅，癡夢千載笑君房。
於今不作武寧客，簑笠漁竿日月長。
題栽梅桃
作者：趙汝域
朝代：宋

梅花開盡桃花開，兩朵春移小院栽。
索笑索吟殊未已，渾渾疑是故人來。
過訪詩妓謝金蓮見庭中紅梨花盛開因賦
作者：趙汝州
朝代：宋

換却冰肌玉骨胎，丹心吐出異香來。
武陵溪畔人休說，只恐夭桃不敢開。
觀石魚
作者：趙汝廩
朝代：宋

預喜金穰驗石鱗，□能免俗且怡神。
曉行鯨背占前夢，瑞絕龜陵知幾春。
拂石已無題字處，觀魚皆是願豐人。
片雲不爲催詩黑，欲雨知予志在民。
劉阮廟
作者：趙汝愚
朝代：宋

當年劉阮意何窮，莫謂仙凡事不同。
解到瓊臺雙闕下，遥知道骨與僊風。
句·其一
作者：趙汝愚
朝代：宋

早晚扁舟會東下，莫占衡岳問歸程。
句·其二
作者：趙汝愚
朝代：宋

寒雪冥濛外，山雲顯晦中。
同林擇之姚宏甫游鼓山
作者：趙汝愚
朝代：宋

幾年奔走厭塵埃，此日登臨亦快哉。
江月不隨流水去，天風直送海濤來。
故人契闊情何厚，禪客飄零事已灰。
堪歎世人祇如此，危欄獨倚更徘徊。
柳梢青
作者：趙汝愚
朝代：宋

水月光中，煙霞影裡，湧出樓臺。空外笙簫，雲間笑語，人在蓬萊。天香暗逐風回。正十里、荷花盛開。買個扁舟，山南遊遍，山北歸來。
石橋
作者：趙汝愚
朝代：宋

法身遍滿三千界，影現天台水石間。
我欲直從心地見，來看磊磈聽淙潺。
神秀樓落成
作者：趙汝愚
朝代：宋

魯侯作南門，春秋書不時。
嗟予春暮來，復遣秋暮歸。
巖巖龍固山，迢迢括蒼溪。
孤城煨燼餘，棟宇烟塵飛。
悠悠客行路，一夕固藩籬。
城中十萬家，奠枕將何期。
賓僚賈馬儔，邑下循良師。
經營有餘地，所就踰前規。
西風散黄菊，天宇澄清暉。
浩歌留飛仙，擊鼓驚馮夷。
分題雜險怪，醉墨翻淋漓。
別來冊府英，往往夢見之。
恍然今夕游，似夢疑復非。
夜深燈火闌，露下星斗移。
父老呼童兒，挽裳或褰衣。
來飲史君酒，聽歌史君詞。
有淚不忍彈，恐遂行人悲。
致爽軒
作者：趙汝愚
朝代：宋

濃陰夾道水流渠，吹盡殘花不復餘。
唯有范家千畝竹，青青依舊色侵書。
送學士汪大猷歸鄞
作者：趙汝愚
朝代：宋

尚書天官貴，持經侍帷幄。
青冥欲無際，白首非故約。
連檣動南浦，父老望巖壑。
下車入里門，執手問歡樂。
十年幾風雨，寒雞叫屋角。
勤勞畢吾分，帝賚出寵渥。
殊適奉香火，禁直連六閣。
遂令宣室思，從今問晦朔。
金溪寺梅花
作者：趙汝愚
朝代：宋

金溪有梅花矗矗，平生愛之看不足。
故人愛我如愛梅，來共寒窗伴幽獨。
紛紛俗子何足云，眼看桃李醉紅裙。
酒狂耳熱仰天笑，不特惡我仍憎君。
但令梅花繞僧屋，梅裏扶疎萬竿竹。
相逢歲晚兩依依，故人冰清我如玉。
題竹贈衛清叔之潭州
作者：趙汝愚
朝代：宋

颸颸忽見青鸞尾，掃遍翠崖岡上頭。
昨夜月明仙子過，玉笙吹徹萬山秋。
宿山隠齋
作者：趙汝旗
朝代：宋

平生悅山隠，一室容我借。
弄泉掬明月，坐石延清話。
既調松下琴，復得松風和。
仙人搗藥禽，獨叫青山夜。
探釣臺
作者：趙汝普
朝代：宋

先生道足師天子，豈爲劉郎作諫官。
一線不期貪懦法，兩臺自受水雲寬。
忘機故把直鈎釣，適志何嫌高揭竿。
千載尚留真蹟在，客星炯炯照相灘。
暮春晚酌
作者：趙汝普
朝代：宋

春去夏來雨雪花，飛入隔窗點絳紗。
呼童掇取尊前酒，看景哦詩醉落霞。
秋日謁清臣宗叔紀洞霄景二首·其一
作者：趙汝普
朝代：宋

欲揮塵事訪名山，更羨吾宗吏事閒。
龍穴藏身空世慮，源泉撫掌傲人寰。
秋日謁清臣宗叔紀洞霄景二首·其二
作者：趙汝普
朝代：宋

大滌山頭一振衣，仙人曾向此幽棲。
至今翠箬丹砂隠，夜半浮光古洞飛。
題舜帝廟
作者：趙汝普
朝代：宋

蒼梧雲斷帝升遐，奇石江邊自古誇。
莫道薰絃無逸響，雞鳴寸念亦重華。
鶴林寺
作者：趙汝楳
朝代：宋

仙去當年尋舊迹，傳來此日尚名山。
花開花落朝昏事，唯有春風歲歲閑。
與新安朱元晦談易有感
作者：趙汝洙
朝代：宋

南窗數度斷韋編，茅塞余心未豁然。
洞極潛虛渾是夢，觀梅卜瓦總非僊。
先天妙處無多畫，太古真時只一圈。
今日從知斯不謬，庖羲更出亦何言。
壽放翁·其一
作者：趙汝淳
朝代：宋

問訊山陰老放翁，年來心事與誰同。
疎疎翠竹欹明月，落落黄花立晚風。
鬢雪只緣詩送白，臉霞不是酒留紅。
君王莫下蒲輪召，萬壑千巖正要公。
壽放翁·其二
作者：趙汝淳
朝代：宋

此老胸中幾歲寒，天教長伴白雲閑。
有時自弄玉如意，無事更添金博山。
越女棹歌清淺處，巴童吹笛翠微間。
何須重問神仙府，鸞鶴隨風自往還。
桃源行
作者：趙汝淳
朝代：宋

武陵溪上栽桃花，兒童笑語成生涯。
當初避地不知遠，漁郎驚問疑仙家。
年深忘却來時路，流水春風等閑度。
龍翔鹿走自興亡，不到花開花落處。
江邊雨暗蠻蓑濕，父老欲留留不得。
隔林鷄犬漸蕭然，啼鳥一聲溪水碧。
浩歌行
作者：趙汝淳
朝代：宋

堂堂楚漢多蠻觸，天下今經幾秦鹿。
向非孔壁斷遺編，安得西湖芳草綠。
子規自失來時路，却喚青春早歸去。
山中剗地亂紅來，不是東風扶杖處。
浩歌起舞君莫猜，一樽幸遇桃花開。
貂蟬珠履黄金釵，後五百年俱塵埃。
宮袍仙人獨不死，日日長江釣江水。
飛烏走兔且莫忙，看我煙雲生碧紙。
燕
作者：趙汝淳
朝代：宋

銜得芹泥入畫簾，江南門巷柳花天。
分明社燕催春老，錯向東風恨杜鵑。
玉樹謠
作者：趙汝淳
朝代：宋

臨春閣下花蒙茸，雕闌玉樹沉香風。
君玉酣醉眠未起，滿床明月鮫綃紅。
羅襦學士文章女，碧葉黄鸝呈好語。
可憐日暮秋雨來，驚散一庭金翠羽。
朱門流水自徘徊，井桐花落無人知。
江南夢斷鴈不飛，空城夜夜烏鴉啼。
舟行
作者：趙汝淳
朝代：宋

歸帆東泊胥門下，夜半菱歌起白蘋。
今日平湖皆小艇，不知誰是唱歌人。
芳草復芳草
作者：趙汝淳
朝代：宋

芳草復芳草，有人孤倚樓。
明月復明月，何處照離洲。
相見渺無期，此恨詎相知。
日暮天寒吹屬玉，蠻江豆蔻重重綠。
讀夷堅志
作者：趙汝淳
朝代：宋

千古丘明法度書，豕啼蛇鬭未爲誣。
後來更有無窮事，付與蘭臺鬼董狐。
靈巖
作者：趙汝淳
朝代：宋

古寺疎鍾隔斷煙，館娃宮殿草芊芊。
多情却有松蘿月，只與當時一樣圓。
敬和九鎖步虛詞·凌虛鎖
作者：趙汝湜
朝代：宋

太空本無形，天衢迥蕭疎。
火煉身彌輕，意行神已如。
飄飄跨倒景，棽麗舞雲裾。
無礙故逍遥，灑然翔清墟。
敬和九鎖步虛詞·天關鎖
作者：趙汝湜
朝代：宋

雲墉高嵯峨，七蕤銜銅環。
有象非有質，真儔得躋攀。
九天著通籍，保我玉鍊顔。
英英青旄節，悠悠款靈關。
敬和九鎖步虛詞·朝元鎖
作者：趙汝湜
朝代：宋

煌煌玉京闕，瑞靄紛天垣。
嚴扈森虎兵，金朱煥靈門。
星弁集萬真，龍旂間華旛。
齊心潔形神，稽首朝混元。
敬和九鎖步虛詞·洞微鎖
作者：趙汝湜
朝代：宋

大道不容言，有滯還有鞿。
返本含元造，竟達無上機。
希夷絕視聽，得一衆甫歸。
向來寢虛師，至訣殊精微。
敬和九鎖步虛詞·藏雲鎖
作者：趙汝湜
朝代：宋

靈根鬰三素，一氣同氤氳。
冉冉霄上游，永離囂塵熏。
空體含五華，霞貫泥丸君。
鐶剛爾何神，攝身混祥雲。
敬和九鎖步虛詞·通真鎖
作者：趙汝湜
朝代：宋

五嶽皆積骨，千霜永難晨。
胡爲甘短景，不悟丹臺春。
至道豈在煩，錄精練胎津。
六六琴心文，一悟通玄真。
敬和九鎖步虛詞·雲璈鎖
作者：趙汝湜
朝代：宋

悠悠劫爲朝，萬民恣遨遊。
三山眇如塊，舉步身彌高。
絳宮近咫尺，天風度騷騷。
至音非笙歌，泠然八琅璈。
敬和九鎖步虛詞·飛鸞鎖
作者：趙汝湜
朝代：宋

漸入雲霄徑，清氣逼人寒。
欲學長生訣，先過此重壇。
無屋堪竚足，有地可藏丹。
遥瞻深鎖處，時見遶飛鸞。
敬和九鎖步虛詞·龍吟鎖
作者：趙汝湜
朝代：宋

矯首東方宮，變化何由尋。
神用妙難擬，飈電赫森森。
雨施不爲功，雲從本無心。
人間謾懷想，戛鉢希雷吟。
自和
作者：趙汝湜
朝代：宋

洞府日月閒，風景自清楚。
九關啟天鑰，容我朝帝所。
清緣宿仙館，夢碎石泉雨。
明朝得羊珠，試向張華語。
贈羽人何授
作者：趙汝湜
朝代：宋

秋水爲神玉爲骨，片雲出洞遊虛碧。
竚看他年鶴駕歸，顯彼青天與白日。
題洞霄
作者：趙汝湜
朝代：宋

巑屼列千峰，一柱屹翹楚。
迴復藴奇秀，有此雲霞所。
巖封五里霧，松撼半天雨。
深知境未窮，正欠驚人語。
出郊
作者：趙汝績
朝代：宋

難得晴如許，春游第一番。
鳥啼花底樹，雲裹面前山。
馬躍平沙地，帆投落日村。
戲呼漁子問，吾與汝誰閑。
別曹松山
作者：趙汝績
朝代：宋

柳條能幾長，袖手不忍折。
東風惡作劇，客袂吹欲裂。
男兒數寸管，平世三尺鐵。
何門無鄒裾，有國駐孔轍。
鷹鸇擊飄風，不受錦鞲紲。
驊騮踏飛電，寧顧黄金埒。
中年易悲傷，浩歎彌激烈。
常恐兒曹覺，况與我輩別。
侏儒囊粟飽，壯士唾壺闕。
子行亦何以，問口尚存舌。
但惜新相知，未是古决絕。
長安萬花春，蘆鞭裊晴雪。
一第宜慁子，相期抱貞節。
剡中戴亭
作者：趙汝績
朝代：宋

抱得琴歸只自聽，何心商略少微星。
雪中不管人回棹，正使敲門未必應。
南坡
作者：趙汝績
朝代：宋

小園路口安柴戶，日日山翁手自開。
禽有色聲皆可玩，花無香實不須栽。
柳根著石宜安釣，巖罅通泉可泛盃。
更向南坡臨水處，參差純種百株梅。
句·其一
作者：趙汝績
朝代：宋

纔有數花香便遠，更無一葉影方奇。
句·其二
作者：趙汝績
朝代：宋

秋來難得花成染，閒引牽牛上短籬。
和牡丹韵
作者：趙汝績
朝代：宋

園工巧栽接，樹樹品新奇。
富覺春無厭，貧疑地有私。
色須綃幄護，名記玉牌垂。
若說能傾日，牆根有晚葵。
墨歌
作者：趙汝績
朝代：宋

空山老桐勁如鐵，英枝翦翦夜撐月。
霜風著子涵玉膏，烈手崇朝剖融結。
別令刳木環清泉，翠缸紙羃籠輕烟。
霏霏玄霧掃難聚，斷犀烹煉凝蛟涎。
和成萬杵擣圭璧，良工欲售常自惜。
絕憐剡水多夭藤，又慮端溪欠奇石。
久知此藝人罕精，作者未必識者明。
九華山下祝公子，頗以膠法成其名。
相逢但問詩有幾，以詩換墨兩自喜。
酴醾園館已謝春，楊柳池塘正藏水。
薰風拂拂吹硯波，呼兒教作病手磨。
須臾滿硯片雲黑，無詩可寫如君何。
姚江道中
作者：趙汝績
朝代：宋

漉酒蒸糕餽歲時，紛紛兒女換新衣。
隣翁七十看鵝鴨，日暮破船撐未歸。
將歸
作者：趙汝績
朝代：宋

拄笏西山一笑中，掛帆猶及楝花風。
此身可是屠羊說，餘事寧非失馬翁。
不問鬢毛成早白，免將癡面發羞紅。
故人新寄虔州布，歸製吟袍管釣篷。
峽江龍祠
作者：趙汝績
朝代：宋

坐占山回抱，平看水怒流。
丹青今古像，香火往來舟。
石插青莎岸，雲橫夕照樓。
揚靈相恐動，巫覡有深謀。
憶昔一首
作者：趙汝績
朝代：宋

憶昔三十氣拂雲，鉞神纛鬼泣禡文。
欲提河洛數千里，重收圖版歸明君。
只今萬事付孤憤，坐看江西竹生粉。
苧絲成疋剪釣衣，一櫂賀湖烟水遠。
林壑閒步二絕·其一
作者：趙汝績
朝代：宋

懶不看書不賦詩，樹陰濃處坐移時。
世間此等清閑福，問著漁樵却不知。
林壑閒步二絕·其二
作者：趙汝績
朝代：宋

參差臺榭碧雲中，柳北松南一徑通。
带得碁枰無敵手，與僧不語立薰風。
柬陳宗之
作者：趙汝績
朝代：宋

略約東風客袖寒，賣花聲裏立闌干。
有錢不肯沽春酒，旋買唐詩對雨看。
檜房
作者：趙汝績
朝代：宋

老檜倚虛房，能生九夏凉。
讀書參句讀，臨字識偏傍。
婢織蒲爲履，童燒朮當香。
興來吟不就，頻與月商量。
游石窗
作者：趙汝績
朝代：宋

玉妃箋天收雪權，東皇領春行人寰。
恍如身在五雲表，游到海上神仙山。
翠鳳婀娜竹夾道，蒼龍偃蹇松當關。
壽籐絡崖半青白，文蘚繡徑全斕斑。
亭臺隠映樹石罅，樓觀突兀烟霄間。
遥峰前後獻奇峭，流水左右供潺湲。
珍禽倏來不可致，瑶草已種何容刪。
目光貪翫忽炫焜，足力亦倦難躋攀。
日斜路轉歸意迫，忽見洞府臨銀灣。
洞中仙官笑呼客，光風霽月冰雪顔。
云是四明石窗主，新自五老峰頭還。
猿留鶴戀不覺久，碧落有詔行催班。
却愁曳履踐台斗，三十六峰花木閒。
溪翁惠秋蘭
作者：趙汝績
朝代：宋

不夢靈均久，西風爲返魂。
頓忘千載遠，但喜一香存。
勁葉牽湘色，疎花洗露痕。
勿嫌盆盎小，能貯雪霜根。
漁父
作者：趙汝績
朝代：宋

換米活妻子，餘錢付酒家。
身前舟似葉，世上事如麻。
獨鼈過深浦，伴鷗眠淺沙。
旁人問醒醉，鼓枻入蘆花。
漁父
作者：趙汝績
朝代：宋

魚滿笭箵酒滿壺，渚鷗汀鶴伴清孤。
此身漂泊雖無定，能與人間作畫圖。
無罪言
作者：趙汝績
朝代：宋

哀哀民何辜，遭此凶歉厄。
初聞數米炊，次復併日食。
草根掘欲盡，木皮屑不給。
疲老就枯僵，少壯作捐瘠。
千百存什一，烏喙仍菜色。
朝憂夕恐懼，不得見新麥。
城市逐末徒，奔走困貴糴。
剝牀遂及膚，近半死於疫。
吾皇素仁惠，一念軫饑溺。
發粟通有無，寬逋已徵索。
郡縣乏宣化，鞭扑庭下赤。
貪官猴而冠，健吏虎而翼。
天災偶參會，人意莫致詰。
淮楚困烽塵，荆蜀斃鋒鏑。
湘潭煩調戍，洪贛事供億。
昔聞惟內地，可以稱樂國。
豈料一年饑，狼狽如此極。
公卿飽輿臺，王侯羅第宅。
私財足苞苴，公帑罄符籍。
匪難活民命，何以壽國脈。
子牟心徒勞，之武壯自惜。
安得扣九關，玉階面咫尺。
天地本至仁，君臣願一德。
賢人斯在位，能者各效職。
太守務循良，監司去姑息。
智則謀朝野，勇則衛疆埸。
自然風雨時，自然稼穡植。
自然至龢生，自然元氣實。
何憂乎驩兜，何畏乎强敵。
勿罪狂斐言，斯言定金石。
環碧園餞信守趙蘭皋分韵得燕字
作者：趙汝績
朝代：宋

開窗俯平湖，折柳舉離宴。
五馬遲未發，暗雨雜飛霰。
江東古名州，廣信今近甸。
兵驕費紀律，民瘠易咨怨。
磽田歲少登，孔道楮常賤。
正須儒者事，毋媿循吏傳。
休辭一杯酒，往副千里願。
有語不敢留，低間媿檣燕。
瓜
作者：趙汝績
朝代：宋

冰泉浸綠玉，霜刃破黄金。
凉冷消晚暑，清甘洗渴心。
菊花
作者：趙汝績
朝代：宋

汛掃官廳頓菊栽，老兵怕礙客車來。
費人早晚勤澆灌，何似籬邊自在開。
謝高左藏惠墨竹
作者：趙汝績
朝代：宋

幅牋幻墨起秋風，便與蘭亭景致同。
料得揮毫盤礴際，渭川千畝在胸中。
貧居
作者：趙汝績
朝代：宋

適愛貧居好，全憐鷗鷺鄉。
布衾魂夢穩，蔬食齒牙香。
俗事吟邊少，時光靜裏長。
向南多隙地，無力創書臺。
迎慶避暑
作者：趙汝績
朝代：宋

古寺無風地亦凉，人家難得此修廊。
老僧貪說葛藤話，不覺山童上晚香。
送竹軒歸越
作者：趙汝績
朝代：宋

東風隔岸繫歸航，怕送君行重憶鄉。
爲探山臺牆下柳，新來添得幾絲黄。
送荷渚兄自永嘉歸越·其一
作者：趙汝績
朝代：宋

荷渚盟鷗冷不飛，此番可與報歸期。
結廬雖小尚堪隠，負郭縱荒何慮饑。
吟得四靈無避處，鑄成一錯在來時。
吾家浸碧幸無恙，草夢何須必謝池。
送荷渚兄自永嘉歸越·其二
作者：趙汝績
朝代：宋

客鬢蕭疎漸禿翁，歸來恍與鶴仙同。
山川米老畫圖上，風月放翁詩句中。
隣圃有蔬羹釜滿，私田無秫酒樽空。
欲尋上竈雲門路，湖水不多船未通。
送荷渚歸越
作者：趙汝績
朝代：宋

湘湖蓴線正宜羹，一舸濤江汎曉晴。
屋破不妨從客借，田荒自欲課奴耕。
不隨不激真吾事，乍佞乍賢皆世情。
從此一麾江海去，西風斷鴈冷無聲。
送蔡廉父赴贛辟·其一
作者：趙汝績
朝代：宋

同游兩見菊花時，忍對西風話別離。
官遠人應觀所主，心平事必得其宜。
急流進進常思退，公事惺惺要带癡。
執手羞爲兒女語，此言或可當箴規。
送蔡廉父赴贛辟·其二
作者：趙汝績
朝代：宋

西山影淡水無聲，知道扁舟破曉行。
我欲夢魂隨去櫂，君應望眼斷高城。
紅蓮綠水官中事，白酒黄花客裏程。
從此鬰孤臺上月，十分知爲故人明。
道中登嶺
作者：趙汝績
朝代：宋

慚愧輕輿寄僕肩，蛇蟠小徑入層巔。
升高但覺少平地，視下方知在半天。
尺壠寸田皆石級，堵牆椽屋即人烟。
客程到此更風雪，聞一禽聲恐杜鵑。
陳老畫牛
作者：趙汝績
朝代：宋

老融棄髮逃於禪，胸藏丘壑身林泉。
時拈寸草幻墨汁，慘淡咫尺生風烟。
尤工畫牛古絕比，不特形似真神全。
平生知己一攻媿，惜墨如命詩猶傳。
至今鄞人懷片紙，如護圭璧珠璣然。
陳生少壯曾入室，妙處已覺牆及肩。
岸痕樹影彷彿地，雲陰雨氣冥濛天。
寒禽立背渡淺水，野葑沒足行淤田。
礪角思鬭力居尾，倚木揩癢勢擁前。
或沿草徑逐羣去，或傍茅簷抱犢眠。
如何盡得此態度，前身想住桃林邊。
世人貴耳不貴目，嗚呼此畫空爾妍。
我方求之不論錢，卷收更閲三十年。
欲尋此老不可得，摩挲陳迹方爭憐。
雁山章君以江山無盡圖求詩
作者：趙汝績
朝代：宋

寫此何人雲夢胸，色塵真幻等成空。
看君一軸畫圖上，在我半生行記中。
剡水回舟乘夜雪，楚江燃燭聽秋風。
轉蓬蹤跡徒勞耳，心媿鴈山頭白翁。
雞冠花
作者：趙汝績
朝代：宋

木雞不與衆雞同，曾逐旌陽上碧空。
學得仙家餐玉法，至今木血不能紅。
離越
作者：趙汝績
朝代：宋

東關寒水深，遊子別家心。
櫂急波鳴枕，篷疎月在衾。
半生多道路，何日定山林。
隔岸聞漁唱，離騷不敢吟。
韓仲龢墨竹
作者：趙汝績
朝代：宋

墨暈生冰硯影寒，素毫幻出碧琅玕。
尋常夜月窗前見，此度秋風紙上看。
題黄存之春莊雨急圖
作者：趙汝績
朝代：宋

山濃樹密春欲浮，農夫有事營西疇。
鵓鴣聲歇風雨急，田塍滑澾如翻油。
牢披蓑衣緊繫笠，渾身水流兩股慄。
揀時浸種開稻包，心急鞭牛牛步急。
前年春寒再移秧，去年夏旱赤地荒。
東隣西保幾人在，渠今尚得本身强。
低頭無言心似苦，定願五風十日雨。
禾頭粒粒飽秋露，糠籺充腸米田主。
我家鏡湖烟水湄，身雖不耕眼見之。
何人得此畎畝趣，短紙寫出無聲詩。
坐令展卷三太息，力穡莫供浮末食。
君看此輩終歲勤，返向溝中作捐瘠。
次龍吟寺壁間韻
作者：趙汝育
朝代：宋

解鞍遊古寺，夕照滿疎林。
雨過山如畫，風生竹解吟。
龍眠秋水靜，豹隠暮雲深。
喚醒遊僊夢，數聲何處碪。
浮丘壇
作者：趙汝育
朝代：宋

臨陽僊窟宅，遺跡在巖扉。
丹就泉如舊，壇空人已非。
碧峰千古在，黄鶴幾時歸。
乞我刀圭惠，從君隠翠微。
題崇福寺羅漢閣
作者：趙汝能
朝代：宋

閣上殊因子細看，幻成羅漢幾多般。
休驚五百神通異，自是三千世界寬。
粉壁龍蛇渾欲動，石橋雲水亦生寒。
香消日晚僧歸去，無限奇光發夜闌。
山隠齋樓居偶成
作者：趙汝記
朝代：宋

近屋新篁已作叢，山光稍遠眼濛濛。
何如乞取仙源水，塵垢俱消洗滌中。
南湖
作者：趙汝談
朝代：宋

每憶西湖上，青帘賣酒亭。
柳條魚頰翠，花片馬蹄馨。
寒食經行路，晴窗入夢屏。
因循春又晚，風絮攪空冥。
寄趙昌父
作者：趙汝談
朝代：宋

楊柳風吹神雨晴，櫻桃花發野塘春。
歸來依舊青山好，白髮看山有幾人。
次曾景建和謝康樂華子岡詩韵
作者：趙汝談
朝代：宋

君言華子岡，遺跡在茲山。
陰霧虎嘯谷，熙暘烏浴泉。
劃疑易區界，遐集古聖賢。
丹井砂蕩潏，玉林桂葱阡。
或時吹簫子，來往倏飛烟。
徵謝靡不驗，叩玄發奇筌。
先疇樂斯隠，荒始規後傳。
小子夙慕遁，馳心結繩前。
仙路邈難期，矯首涕潺湲。
謁予願有術，投翰三喟然。
次曾景建紅泉碧澗韵·其一
作者：趙汝談
朝代：宋

詩評明水好，笑我尚逶迤。
丹穴三千仞，蒼藤千萬枝。
谷耕聞好鳥，社飲見龐眉。
他日煩君指，書堂與佛祠。
次曾景建紅泉碧澗韵·其二
作者：趙汝談
朝代：宋

石不能言語，雲如過去身。
意求雖彷彿，事往或湮淪。
洞壑龍離隠，池塘草得春。
山民忽驚避，吾此岸烏巾。
次曾景建紅泉精舍韵
作者：趙汝談
朝代：宋

康樂秀髯長拂巾，伐山走鹿辟車塵。
才毫并觸當時禍，物色分留後代人。
環澗已爲僧去碣，紅泉今與子通鄰。
著書萬卷精廬裏，成佛生天自致身。
洞霄觀水
作者：趙汝談
朝代：宋

峽口蒼蒼放水時，乾風吹落面前詩。
可憐無地遮秋色，流出千山也自奇。
環錦亭·其一
作者：趙汝談
朝代：宋

與子鄉鄰信有年，故王遺事到今傳。
爽鳩邑改風烟在，散騎園分水竹偏。
高架插書供夜讀，滿堂成綵敵春妍。
相如可是區區者，戲筆題橋亦偶然。
環錦亭·其二
作者：趙汝談
朝代：宋

枌社交陰舊有緣，蹇馿那得到亭前。
青山謝傅携樽地，白水錢王守冢田。
尚友詩書厪暇日，養親豚韭樂豐年。
異時駟馬榮歸里，虛左相迎更可賢。
翠蛟亭和鞏豐韵
作者：趙汝談
朝代：宋

幽亭枕蒼峽，雲竇通曲水。
百折如建瓴，㶁㶁鳴不止。
客來一抽鑰，白霧噀巖底。
欻翕千丈蛟，拏空翠濤起。
天開混沌竅，日洗盤古髓。
諒匪畜池鱗，多應化雷尾。
馮陵氣易壯，怖蕩辭難侈。
日假金洞光，景逾瑶池泚。
誰云遊方外，巧異緇塵裏。
坡仙頗年數，覿面猶尺咫。
采句貴自然，鞏言良是已。
琁題豁靈界，篆出蕃君里。
物生亦倚數，有形必有靡。
道人亦多事，浮念何時死。
余生嗜泉藪，痼習牽研几。
太息動靜機，于何寄真理。
醉倒和滄浪，煩君更詳此。
翠蛟亭酬和·其一
作者：趙汝談
朝代：宋

多病思君秋水深，好風忽送雁來音。
相逢四句山中偈，說盡君心見我心。
翠蛟亭酬和·其三
作者：趙汝談
朝代：宋

衣上繽翂雲欲生，一山果熟看猿登。
亦聞鰲背通朱關，幾擬追尋竟未曾。
翠蛟亭酬和·其二
作者：趙汝談
朝代：宋

聞道今晨看洞回，老龍眠處寶千堆。
靈珠已落君侯手，枉著明駝夜半催。
靈谷
作者：趙汝談
朝代：宋

靈谷神仙宅，言歸肆目新。
山光遠如畫，秋色老於人。
世事棋爭劫，人心海變塵。
功成思范蠡，湖上一閒身。
題謝一犁春雨圖
作者：趙汝談
朝代：宋

久客長安思野人，今年糴貴更愁新。
江蕪漠漠春多少，展卷聊尋夢裏身。
勉繩武王生
作者：趙汝諤
朝代：宋

家世才名著論衡，君今正好繼前程。
開門且悟扶風業，閲市須耽洛邑經。
道在虞翻應有述，學高韓愈豈無稱。
聖賢都屬吾儒事，莫墮疎慵忝此生。
悼梁公
作者：趙汝諤
朝代：宋

鶴髮童顔兩鬢星，一經庭訓已成名。
倏驚南嶽長庚墮，怪底西巖暮日傾。
爵錫九重恩正洽，骨埋三尺土猶馨。
賢郎連步從階上，次弟褒封到墓塋。
大滌洞留題·其一
作者：趙汝諿
朝代：宋

坡老吟來今幾齡，翠蛟飛舞若天成。
欄干小倚揮觴處，最愛泉聲亂雨聲。
大滌洞留題·其二
作者：趙汝諿
朝代：宋

家近雲山九鎖深，誅茅已負十年心。
筍輿扶醉歸來晚，清夢猶聞金玉音。
題翠蛟亭
作者：趙汝諿
朝代：宋

百丈寒蛟下翠庭，幽人相對覺風生。
闌干小倚飛觴處，一曲松風亂雨聲。
觀山
作者：趙汝謩
朝代：宋

朅來快閣慰吾意，更說觀山傳舊年。
不憚筍輿穿草棘，只知野叟足林泉。
半空嵐影挂簷外，一徑凉颸過酒邊。
料得涪山爲拈出，當時千尺不應然。
休日黄推官登臺
作者：趙汝譡
朝代：宋

禪閣自何代，萬緣委飛埃。
碑圖久亦滅，棟宗半欲摧。
一水中貫野，練光遠縈回。
山容媚煙日，澹若今碧開。
清言已忘暑，况復同此杯。
攀登曠士情，感寓騷人才。
停坡引歸騎，表郭瞻高臺。
空夜兩古柏，颯颯吹凉來。
冰壺亭
作者：趙汝譡
朝代：宋

孰是群動主，天機在靈關。
深居默自照，瑕垢寧得干。
昭昭素絲義，幕佐實郡端。
身潔吏所貴，心精士其難。
請將秋月擬，亦作冰壺觀。
南湖書院
作者：趙汝譡
朝代：宋

捍川始成邑，巡甸遂建都。
千載倚脩堤，三吳達高塗。
衛軍弛馬牧，令尹司官湖。
濬中深有蓄，豐外堅無虞。
往者水冒沒，傷哉人愁吁。
雨常夏潦盈，旱必秋田枯。
民功念久隳，邦患諗預圖。
忽驚華構敞，豈爲縱覽娛。
溪落露魴鯉，草長戲鷗鳬。
丹霞出雲表，翠巘亙天隅。
緬懷謝公言，希迹巖棲徒。
且復與閭里，共守桑麻區。
句·其一
作者：趙汝譡
朝代：宋

人家插柳春將過，時節澆松老未歸。
句·其二
作者：趙汝譡
朝代：宋

先朝懷族遠，平世責人深。
和葉水心馬塍歌
作者：趙汝譡
朝代：宋

昔年家住長安里，春風盡日香塵起。
紛紛車馬過綺陌，買花人多少人識。
王侯第宅連苑牆，粲若瓊蘂敷丹房。
花窠近取馬塍本，曲欄高檻深迷藏。
主歡對客小舉袖，擊鼓吹簫滿前後。
真珠一斛聘國姝，琥珀千杯酌天酒。
幾年農器不鑄兵，雨耕雲穫歌且行。
種花土腴無水旱，園稅十倍田租平。
挐音來近菰蒲住，演漾迴溪通枉渚。
霜晴沙淺橘林明，日暮水渾魚網聚。
東門故侯應自許，灞陵醉尉寧須怒。
何當學稼隨老農，荷鋤驅犢田中去。
和鞏栗齋豐翠蛟亭
作者：趙汝譡
朝代：宋

衆峯抱蒼龍，蟠屈翠蛟水。
放之兩崖閒，奔洶不得止。
濤瀾生席上，雷雹轉石底。
恍疑天柱摇，將拔陰洞起。
蘇公雄氣壓，詩骨得山髓。
指麾驅鯤鯨，赫奕動箕尾。
紛紛下土人，蟻垤自封侈。
驟觀目睛眩，筆墜汗流泚。
坐令空谷嘯，聲徹霄漢裏。
君來松根吟，仙者相去咫。
老蛟破鎖出，餘怒猶未已。
決開澗千丈，散作霧五里。
今年溪湖乾，草樹生意靡。
寸泉落山苗，靈藥起垂死。
遺吾雲子飯，報汝青玉几。
野人尋泉竇，筒壞方復理。
泓然山巔池，冬夏常若此。
囊山寺
作者：趙汝譡
朝代：宋

松門包土囊，石徑駐塵鞅。
征途悄愁辛，意豁金利爽。
鼓鐘殷林際，堂殿攀磴上。
有亭依後岡，極眺一何朗。
海光混蒼碧，雲思浮渺漭。
良久空雨霏，風泉谷交響。
巖龕寄禪迹，古佛瞻刻像。
更欲步層巔，荒煙晚迷罔。
夏日與客飲水雲館
作者：趙汝譡
朝代：宋

虛館涵景闊，遐觀展幽心。
水雲自閑澹，千載寧異今。
潮生泛舟去，欄楯動黝深。
野樹開田廬，平綠日半陰。
浙塘似髣髴，久客含沉吟。
頗忻溪庖鮮，笋荔供斟酌。
孤塔忽心晚，林飛羨歸禽。
丘樊會當返，即此思投簪。
宿枕峰寺懷舅氏有作
作者：趙汝譡
朝代：宋

野竹有慈性，叢生不相離。
永懷寒泉感，昨與渭陽期。
寺閣共秋晚，山雲獨移時。
尚想談論閒，丹顴映雪髭。
氣豪機事少，所嗜平生詩。
起居今何如，會合渺難知。
霜清雁蕩骨，春藹天台姿。
混融入老筆，遠寄江湖思。
寄題王宗卿答春堂
作者：趙汝譡
朝代：宋

天德不可名，煦濡在三春。
母恩不可報，愛慕極終身。
粲粲白華士，築堂奉其親。
堂前種叢蘭，堂後植脩筠。
列卿禁武近，出牧藩條新。
起居佩慈訓，平讞宣皇仁。
屬懷音書遥，曷慰色笑頻。
馳神越海嶠，竦睇徹昏晨。
鼎鍾曾足多，滫瀡良未珍。
請將蓼莪義，一爲君子陳。
屈原祠
作者：趙汝譡
朝代：宋

忠深獨逢尤，怨極翻作歌。
豈云嗜好異，奈此芳潔何。
郢都值末造，聽惑賢佞訛。
令尹專國事，君王信秦和。
內思謀諫盡，旁困讒嫉多。
秉道身必斥，徇時則同波。
我生帝降直，臣節安敢頗。
痛心易激烈，危步難逶迤。
忍觀宗緒墜，去復念本柯。
采藻或澗濱，茹芝亦巖阿。
下將從彭咸，終已投汨羅。
湘水碧湛湛，湘山鬰峩峩。
昔存懷沙恨，今見垂綸過。
仲夏草樹蕃，初華粲蓮荷。
禪棲寄幽祀，羈思發長哦。
風雅尚遺音，景宋寖殊科。
遠游一感嘆，白首留江沱。
嶽麓寺
作者：趙汝譡
朝代：宋

霽景映蒼麓，嵐光泛層巒。
清和愜幽步，窈繚窮遐觀。
偶與文會俱，未覺心賞闌。
一窗奧明具，萬象高下寬。
城郭隠沙際，廟宮見林端。
引澗日流厨，取泉時出山。
摩挲雲杉去，惆悵煙竹寒。
嚶鳴感伐木，肥遯思考槃。
鄒公有荒臺，百世名不刊。
悠悠湘波去，使我空長歎。
樓望
作者：趙汝譡
朝代：宋

倚牆茂樹陰，交覆狀垂蓋。
面岑可爲樓，所惜著亭隘。
試憑工師手，高取空闊界。
材章來何山，得補榱棟壞。
泮宮對突兀，雉堞隠縈带。
老榕剪東枝，遂破群碧礙。
閑雲入秋眺，遠靄增暮慨。
心知飛鳥邊，歷歷歸路在。
游雷氏園懷吳公德夫
作者：趙汝譡
朝代：宋

城丘煥朝景，郊甸熙春陽。
誰能不行游，及爾聊徜徉。
華棟敞中園，珍潭注方塘。
惠風翼嘉殖，時鳥流音翔。
豈伊丹卉間，而有修幹蒼。
靡迤既徐步，縈紆亦深藏。
憶與仁里親，攀翻玩幽芳。
撫迹已成故，斯人安可亡。
前洲起新漲，遠岫收殘光。
憑檻久悵望，江雲眇何長。
溪次
作者：趙汝譡
朝代：宋

霧開辨石色，日出還溪光。
午炊蒼林間，暮宿寒沙傍。
山徑葉自下，泠然若飄霜。
鳥雀靜四野，田家已冬藏。
我車獨未停，王命嚴所將。
瞻雲懼霰集，明復踰崇岡。
爲趙振文賦馬塍歌
作者：趙汝譡
朝代：宋

舊聞城北有馬塍，聚花成錦常留春。
我家苕水近來到，輸他年少尋芳人。
相誇此地百金惜，閒出奇花萬錢直。
接貼翻騰費工巧，揀搆移將鬭顔色。
園翁愛花如子孫，寸生尺長勤培根。
南鄰北鄰貧富改，獨守養性經涼溫。
兄今已得閒居趣，扁舟暫向官塘路。
攀條摘蘂娛性情，對月看雲想風度。
歌長詞逸不可當，鬢髮垂白吟滄浪。
登定王臺
作者：趙汝譡
朝代：宋

湘中十七門，層層居中央。
經營自何代，傳是漢定王。
窮力致遠士，側身思咸陽。
地褊乃後絕，炎靈久無光。
今非昔所望，林麓深青蒼。
歌舞來其上，軍營在其旁。
國人記本始，祠典脩烝嘗。
嘉節近楚俗，羈懷渺湖鄉。
野菊豈不採，含英待秋霜。
風騷企高調，登覽獨成章。
直州
作者：趙汝譡
朝代：宋

時潦匯衆川，朝暾耀中洲。
岸迴挐音急，水抱禪宇幽。
竹樹相覆带，雲沙更蕩浮。
估船乘波發，漁艇沿潭遊。
他嶼亦可登，愛此所覽周。
東軒既延佇，西閣復夷猶。
歸求種嘉橘，老欲守故丘。
賈誼何遠去，屈原竟深投。
俗卑忌才高，世濁憎多修。
請將招隠作，往和滄浪謳。
訪張宣公書院
作者：趙汝譡
朝代：宋

神龍翔慶霄，威鳳乘陽暉。
德隆昌運合，教薄英才衰。
聖武起王功，哲儒植邦基。
溫純州殿講，深切玉璪規。
賢軌寧遽傾，休風倏潜移。
巧緣一州將，輟此萬乘師。
退抱康世模，濟川舍其維。
收士雲麓深，會友雪嶽奇。
閔曾行獨顯，呂葛策未施。
絕響曠孰嗣，素編烟今垂。
永眷游習地，載瞻燕居儀。
駕言往城南，翻動湘中思。
景迫昧見道，登堂惘如遺。
方池秋泉清，脩徑晨露滋。
荷老莫採折，草荒欲芟治。
徘徊重撫事，詠歎空復辭。
謝葉水心作先銘
作者：趙汝譡
朝代：宋

隙駒日月馳，拱木霜露莘。
孤生望蒼旻，永念負慈地。
內德不越閫，先銘欲存世。
以茲瀝丹素，延首冀嘉惠。
大匠斡九京，篇成重覃思。
發函已百拜，陳廟復三喟。
石之表故阡，脩麓出光氣。
耿如瞻其親，端用貽爾類。
道歸統會闊，躬探玄頤祕。
雲章開人文，天筆垂古製。
照照訓典立，亹亹倫紀備。
遂登秦漢前，上與騷雅儷。
碑板落東南，貝玉失瓌異。
膏濡淪朽骨，黼藻被幽隧。
史職補王明，陋巷壓高位。
餘波揚懿則，懼忝弗克嗣。
士恢宇宙心，學竟聖賢事。
整駕期遠造，爲基戒中墜。
嶽峻尚可攀，海深安可計。
勗哉奉格言，沒齒無敢替。
讀昭君曲
作者：趙汝譡
朝代：宋

昭君死作千年土，曲在人間調不同。
絕塞煙沙空玉質，深宮日月自春風。
當時有恨傳騷客，往事無心論畫工。
已分二坐終寂寞，雁飛曾過上林中。
贈景建將入都贈別
作者：趙汝譡
朝代：宋

子先文章宗，秀種凌孔翠。
觀風多儒郡，籍籍罕與輩。
客遠紆勞思，交新愜清會。
說詩延秋色，造極超古對。
敏識入悞領，玄功謝彫繪。
頗云幼把筆，濤湧亦川匯。
中探陰符膸，意躡海蟾背。
悄然忽坐愁，窮老少所遂。
雄都始旋軫，上國專結佩。
八紘張雲羅，局士繩墨內。
名場沾童膚，奇質委蒿艾。
卿侯雅如賞，榮爵寧爾愛。
早拜王命歸，聲明耀群昧。
吾衰愧尸職，箋劾力自退。
奮身登金臺，農野甘秉耒。
道林寺
作者：趙汝譡
朝代：宋

伐鼓發東津，弭楫游西林。
渺看汀渚隔，迥入煙雲深。
脩廡澗風凉，古殿山氣陰。
晨彩發穉竹，夏音轉幽禽。
寥寥放逐跡，落落羈旅吟。
奇翰動屋壁，高名照岡岑。
文精公侯小，道勝天人欽。
誠願息世紛，儻期開士尋。
從之未可得，年鬢上愁侵。
遺虎皮謝
作者：趙汝譡
朝代：宋

龍巖縣令亦好奇，臘月贈我生虎皮。
霜牙電睛已寂寞，鵲形剪斑猶陸離。
最珍肩脊不受箭，鬚爪皆具無缺虧。
革工入手硝使熟，軟可寢藉忘其威。
想當枯草窮秋時，風皞谷震落日低。
豈知與世玩文采，嘆息摩挲爲賦詩。
開福寺
作者：趙汝譡
朝代：宋

蕭辰款招提，近郭野趣深。
廣池映茂樹，秋水涵夕陰。
及茲塵事暇，誰與同幽襟。
竹密隠江艇，荷衰浄雲岑。
暑宮覆玉井，春囿開丹林。
繁華荒王迹，寂寞英霸心。
圖劍歸把玩，光稜就銷沉。
哀樂物所感，興廢理可尋。
聊以舒永眺，庶將慰孤吟。
題會春苑
作者：趙汝譡
朝代：宋

草荒故苑幾春風，尚想花開春樹紅。
欲問當時馬王事，寂寥殘照野亭中。
題浯溪中興碑
作者：趙汝譡
朝代：宋

蒼崖插浯溪，清漲濕元頌。
費墨合屋高，千年此安用。
鯨翻天寶末，雲滃朔方衆。
還都迎上皇，嗚咽抱餘痛。
兩宮重宴樂，萬國盡朝貢。
當時紀成功，小雅見微諷。
顔公發勁畫，金玉相錯綜。
我於碑刻間，衆羽得孤鳳。
艱危人物難，忠烈鬼神重。
摹取掛野堂，英風凜生棟。
高文廟
作者：趙汝譡
朝代：宋

盛朝陵谷遠，遺廟林麓長。
美哉漢二君，百世常流光。
功高拯塗炭，德盛敦農桑。
興禮表儒化，授經恢士方。
盡令秦網壞，汔復周道康。
下國崇明祀，令人薦嘉嘗。
豆籩列臣佐，冠佩參侯王。
蒼髮商山中，素編穀城傍。
曾云絳灌輩，敢厠蕭曹行。
奇才洛陽子，抱策意激揚。
蘭芷弔沉汨，風沙歎遊湘。
遇合從古難，賦騷空自傷。
逮平襲衰緒，終獻委絕綱。
罔念開承初，巍巍炎祚昌。
階庭上蘚迹，祝史陳椒漿。
跪起敢不敬，詠歌獨無忘。
鬰孤臺
作者：趙汝譡
朝代：宋

杖藜登高臺，四遠披天風。
清川漾光遠，碧嶂含姿濃。
閭井滿後前，雉譙夾西東。
雄爲一州表，闊會群境從。
摧頹久籠鶴，迅逸遐征鴻。
矯首望丹闕，煙氛多翳蒙。
南方少佳月，竟歲四五逢。
稍喜今夕霽，迥當凉秋中。
衰影朗在照，空庭恣鳴蛩。
石欄葉露下，吟思殊未終。
齋居即事
作者：趙汝譡
朝代：宋

累石欲擬山，附垠愛生竹。
半尋裁方沼，筒水注茲足。
鸂鶒游其內，焉知海鷗浴。
始收春葩丹，倏長夏條綠。
觀物各自遂，撫時一何速。
深居有廣思，紆履無遠矚。
聖出營世寧，哲潜避身辱。
高情或貽誚，散跡乃見局。
逝將從負樵，歸老寒澗曲。
句·其一
作者：趙汝迕
朝代：宋

何用長堤柳，將眉與世顰。
句·其二
作者：趙汝迕
朝代：宋

夜雨梧桐王子府，春風楊柳相公橋。
哭趙蹈中
作者：趙汝迕
朝代：宋

族老今爲海內憐，清名多是布衣傳。
一封表乞從師郡，千里神寒覓句年。
水鏡照人前日政，雨絲吹旐別時船。
離家憶值梅初白，梅未成陰失此賢。
四聖觀納凉
作者：趙汝迕
朝代：宋

林宮暑自薄，短簟逸人眠。
樹繫來時馬，風移聽處蟬。
藥童清入畫，道士默如禪。
忽憶山中雪，瘦梅逋老阡。
括溪停舟
作者：趙汝迕
朝代：宋

樹古半成槎，溪邊歷歷斜。
寒林欲無路，小塢不多家。
去客背流葉，停舟見暮鴉。
朝朝省秋水，頻減一痕沙。
隠真洞
作者：趙汝造
朝代：宋

鼎湖劍佩有遺蹤，唐室真人羽化同。
九轉藥成丹竈冷，五雲車去玉堂空。
仙家日月蓬壺裏，塵世烟花夢寐中。
徒有舊山流水畔，古松枝葉苦吟風。
重建神秀樓追和忠定公韻
作者：趙汝遇
朝代：宋

峨峨城南樓，締創知幾時。
樓前中津水，潮來復潮歸。
眷此雲海區，襟带東西溪。
圖牒考往事，杳杳孤鴻飛。
傳聞昔蕪城，陋若枳棘籬。
鼎新頼宗衮，欲與千年期。
紀事屬東萊，字字皆吾師。
甲子甫一周，孫枝繼成規。
壁壘訪遺蹟，闌干納餘暉。
農隙既閒暇，溟波日平夷。
班春布寬大，諭俗無澆漓。
喬木有世臣，惟有乃似之。
此段信奇事，今昨何是非。
指顧舊觀還，略不煩文移。
落成當元夜，月華流客衣。
前作信高韻，新篇實英詞。
却笑峴山語，登臨何足悲。
廬山卧龍庵
作者：趙汝鋌
朝代：宋

一線飛泉遶碧蘿，白雲來往暗山阿。
雨中貪共樵人語，行過庵前路忽多。
烏石驛
作者：趙汝鋌
朝代：宋

落日銜山烏石堠，淡煙籠月白茅坪。
乍離城市雖蕭索，喜是還家第一程。
謝友人惠襪布
作者：趙汝鋌
朝代：宋

客裏行終日，難逢識面人。
所交新有幾，相語又俱貧。
句□推敲長，情增邂逅親。
絲絇到雙足，那敵襪材真。
送澄古潭由豫章歸鑑湖
作者：趙汝鋌
朝代：宋

數椽書屋守蛛絲，一出三年夢見稀。
寄語家僮日開戶，莫妨燕子認巢歸。
雪
作者：趙汝鋌
朝代：宋

病倦扶危坐，起看天雨花。
蹇馿東野句，破屋玉川家。
勇羨穿籬犬，饑憐噪樹鴉。
龍山雲壑勝，冰柱憶劉叉。
雲峰寺
作者：趙汝鋌
朝代：宋

好峰藏寺背，此景只僧知。
古樹侵天直，寒泉入澗遲。
深行尋舊址，久竚讀荒碑。
時有僊人過，靈風滿路吹。
題臨江清遠軒壁
作者：趙汝鋌
朝代：宋

江清疑可濯吾纓，小泊扁舟繞寺行。
對岸丹楓尋不見，雨雲遮斷古蕭城。
金陵作
作者：趙汝鎣
朝代：宋

龍虎帝王宅，鳳凰僊子臺。
六朝遺事冷，八月夜潮回。
隴雁秋仍到，江花晚自開。
憑高一樽酒，何代獨無才。
題龍君祠
作者：趙汝鎣
朝代：宋

萬頃鯨波內，巋然一石山。
江神擎貝闕，湘女露雲鬟。
客棹蒼茫外，祇園紫翠間。
我來嗟索寞，登眺却忘還。
中秋月
作者：趙汝鏏
朝代：宋

坐待銀盤出海波，光華此夕看還多。
娟娟丰骨清如洗，皓皓冰姿玉就磨。
庾老登樓饒逸興，李仙把盞發狂歌。
醉來欲舞尊前影，飛上寒宮伴素娥。
三珍行
作者：趙汝鐩
朝代：宋

西清平生雅好奇，夜則忘寐晝忘饑。
搜今抉古竭心力，常恐世間一物遺。
雲霧軒窗煙月戶，萬寶彙列牙籤垂。
循環邏視日千匝，拊摩拂拭心融怡。
驚寇披猖變倉卒，六丁下取留毫釐。
收拾售用自不足，尚輟三珍贈我爲。
六幅之珍老坡字，印可誰氏參寥師。
怒鵬九萬氣吞吐，驪珠百二光陸離。
兩軸之珍雲子畫，李杜跨蹇將何之。
華陰縣裏過門日，浣花溪上尋春時。
一張之珍太古琴，孤桐斲削嶧陽枝。
刻名漱玉世少比，較昔響泉彼堪嗤。
銀鈎鐵畫貴楷正，此則倚醉飛蛟螭。
寸馬豆人貴纖密，此則縱意隳藩籬。
金徽玉軫貴音韵，此則得趣絕絃絲。
天機皆由胸襟出，妙處莫以形迹窺。
愛茲三珍每自隨，酒酣呼馿任倒騎。
抱琴委轡烏角欹，琅然高吟夏夜詩。
三閣曲
作者：趙汝鐩
朝代：宋

叔寶沉迷建鄴宮，厭厭夜飲清晝同。
金碧三閣插晴漢，沉檀十里聞香風。
疊石爲山水爲沼，後庭萬花坼春叢。
狎客倡酬女學士，污詞媚句爭新工。
被之弦歌恣酣樂，千娥行列紛青紅。
將軍忽遇韓擒虎，江神今識清河公。
憑欄璧月詞未終，誰知携手兩妃遊井中。
上馬曲
作者：趙汝鐩
朝代：宋

精神如熊氣如虹，夢寐思勒燕然功。
龍泉寶鞘橫三尺，犀甲茸絛擐兩重。
鳴鏑飛空挾霜遠，認旗貼身颭日紅。
玉轡繡韉鞲驄馬，眼有紫焰炯雙瞳。
誓縛單于獻天子，離觴不揮兒女淚。
笳鼓動地歸來時，金印斗大肘後繫。
君不見燕頷虎頸班超侯萬里，又不見風聲鶴唳謝玄破肥水。
下程
作者：趙汝鐩
朝代：宋

下程疑頗早，店主勸予休。
今晚莫貪路，明朝便到州。
疎籬編馬眼，新笋護貓頭。
六七歲童子，一人隨數牛。
不眠
作者：趙汝鐩
朝代：宋

刺齒搜新句，濡毫寫短牋。
讀來疎脫少，懽喜不成眠。
久客寫懷
作者：趙汝鐩
朝代：宋

一身千里嘆飄零，鬢影蕭疎已半星。
雲鴈叫愁欄獨倚，秋風吹面酒初醒。
塵埃南北何曾歇，日月東西不暫停。
昏暮誰家數聲笛，含悽噴怨要人聽。
乍晴
作者：趙汝鐩
朝代：宋

日色今朝穩，園林二月中。
池塘展晴綠，桃杏鬭春紅。
犯險升高徑，扶衰藉小童。
黄鸝怕人見，飛過野橋東。
仙湖歌
作者：趙汝鐩
朝代：宋

湖之綠兮如藍，湖之明兮如鏡。
藍染晴空晚色鮮，鏡照天宇秋毫浄。
乾坤兩間共開闢，魚鳥四時自飛泳。
炎州著脚苦蒸鬰，對此恍入清凉境。
其東羣木合抱森，觀政觀魚連秀陰。
濂泉沸甃珠的皪，飲瓢洗我太古心。
其西冰壺爽到骨，曉波澄秋夜印月。
藏春園種雜花稠，分得庾梅攙先發。
其南粉雉霄漢橫，旋補楊柳沿堤青。
上下天光同一碧，我來拈出營新亭。
其北千片石洲石，或虬或鳳或劔戟。
環流軒館瘴霧收，簷影倒漾水底日。
葛仙昔煉九轉丹，丹成飛上羅浮山。
海邊亭外春萬里，御風忽挹仙翁袂。
翁乘飈車擁霓旌，約我十二樓五城。
翁言羽化世已久，問湖風月依舊否。
仰山行
作者：趙汝鐩
朝代：宋

平生幾兩謝公屐，愛山愛水真成癖。
集雲峰在指顧間，年來抗塵乃絕跡。
西風從臾作意登，佛境未入心境清。
九秋顥氣接嵐氣，五里松聲答泉聲。
招提金碧壓深窈，鐘皷四時遞昏曉。
梵音獨許山鳥聽，禪夢不驚胡蝶遶。
土腴露飽蔬笋鮮，一粥一飯天上僧。
伊蒲供罷日卓午，浮空半是烹茶煙。
四藤欲知閣中味，萬字欲參堂上意。
請將此事且姑置，坐看山雨濯晚翠。
信步
作者：趙汝鐩
朝代：宋

午窗方睡起，信步過東畦。
穴徙蟻知雨，巢穿燕補泥。
路坍連草沒，果重壓枝低。
村婦抱兒子，籠邊教喚雞。
倚樓
作者：趙汝鐩
朝代：宋

蒹葭秋色晚，百尺倚江樓。
日暗煙藏寺，風高浪拍舟。
歸雲投遠嶺，饑鴈叫滄洲。
心事非年少，塵埃白盡頭。
倚欄
作者：趙汝鐩
朝代：宋

倚欄有恨無人說，暮角吹梅寒聲咽。
急風卷雨過鴈驚，吐下蘆花一枝雪。
偶成
作者：趙汝鐩
朝代：宋

青雲得志士，頤指快所欲。
萬事付杯酒，粉黛貯金屋。
嗟我骨相窮，不受富貴逐。
嗜欲人所同，有時未免俗。
青奴頗專房，高卧擎老足。
黄妳最如意，開卷醒困目。
暖寒命脚婆，凍衾轉暘谷。
開樽喚湯婦，新醅溫酃淥。
始得此四人，明珠不計斛。
呼之即來前，相娛不相觸。
時人皆笑之，畫餠豈充腹。
我亦翻自笑，竹窗聽戞玉。
傷春
作者：趙汝鐩
朝代：宋

飛蝶捎風絮，鳴禽戀午簷。
不知春去未，但覺綠陰添。
八景歌·其一
作者：趙汝鐩
朝代：宋

嗷嗷哀鳴肅肅羽，魂清意爽愛湘楚。
西風作惡陣脚散，斜行千點下煙浦。
飛力已困日且晡，便欲就宿依寒蘆。
大者居中圍以奴，丁寧緩急相驚呼。
嗟此何景兮平沙鴈落，丹青欲盡未易著。
八景歌·其七
作者：趙汝鐩
朝代：宋

西嶺驟暗銷殘暉，芷岸蘭汀堆夕霏。
數聲撞空九天半，知有招提隠翠微。
風助餘音響崖谷，蕭蕭暝港孤舟宿。
禪關棲鳥爭寒木，歸僧疾步穿山麓。
嗟此何景兮煙寺晚鐘，丹青欲盡焉能窮。
八景歌·其三
作者：趙汝鐩
朝代：宋

朝氛吐吞影模糊，嫩日隠見光卷舒。
湘巒滴翠石徑滑，遠近憧憧人趁虛。
天風作意扶霽色，噓拂昏翳半明滅。
槿籬髣髴橘林隔，一竿斜插酒旗揭。
嗟此何景兮山市晴嵐，丹青欲盡良獨難。
八景歌·其二
作者：趙汝鐩
朝代：宋

晚日放晴雨脚收，楚山千里江吞秋。
上水風生荻花渚，漠漠幅蒲天際浮。
輕雲驟掩目力斷，雲消似過芳洲半。
危檣逐烏惟恐緩，燕子爭飛先到岸。
嗟此何景兮遠浦帆歸，丹青欲盡殊堪嗤。
八景歌·其五
作者：趙汝鐩
朝代：宋

西顥沆碭露華白，河漢浩浩浴素魄。
平湖萬頃摇銀光，祇留君山一點碧。
帝子揚靈駕飛龍，鼓瑟來遊水精宮。
聲徹桂娥亦歛容，葉下北渚嫋嫋風。
嗟此何景兮洞庭秋月，丹青欲盡那免拙。
八景歌·其八
作者：趙汝鐩
朝代：宋

積雨初過湘水滿，夕陽蕩金接天遠。
影掛寒罾江步斜，紅殘茅簷沙巷晚。
小艇澤畔收釣緡，鼓枻滄浪歌濯纓。
醉眼西望送沉輪，繫纜籬根穿錦鱗。
嗟此何景兮漁村落照，丹青欲盡無由妙。
八景歌·其六
作者：趙汝鐩
朝代：宋

楚天濃雲如墨潑，通宵滂沱翻江闊。
寒聲徧撼蒹葭林，要將秋容洗到骨。
杜若洲有鴻鴈棲，震凌喧夢時驚疑。
釣翁醉睡却不知，樁脫纜斷船偷移。
嗟此何景兮瀟湘夜雨，丹青欲盡浪自苦。
八景歌·其四
作者：趙汝鐩
朝代：宋

雲擁黄昏朔風急，長空杳杳水拍拍。
六花舞白徧三湘，失却寒峰翠千尺。
片瓊屑玉響羣林，蘆叢蕭瑟聲更清。
凍月開匳俄吐晴，銀宮一色上下明。
嗟此何景兮江天暮雪，丹青欲盡不可得。
再登岳陽樓
作者：趙汝鐩
朝代：宋

岳陽城下繫扁舟，與客同登百尺樓。
尋遍詩牌追舊句，恍驚歲律嘆重遊。
波涵君艑兩山翠，天落巴荆一鏡秋。
北望邊烽猶未熄，敢忘後樂與先憂。
冬日友人見過
作者：趙汝鐩
朝代：宋

荆扉終日閉，難得故人來。
欲暖寒須酒，相携手問梅。
艱危驚鬢雪，勳業嘆心灰。
子負江湖氣，誰憐當世才。
出處辭
作者：趙汝鐩
朝代：宋

太公嚴子陵，皤然兩漁人。
文王尚西伯，光皇已中興。
太公所以竟卷餌，子陵所以歸垂綸。
趨向固異轍，出處同一心。
當日遭逢儻易地，兩翁亦必隨時而屈伸。
釣臺高兮渭水清，或隠或顯俱彰千古名。
出郊
作者：趙汝鐩
朝代：宋

二月垂楊岸，行春詩酒徒。
蒼頭前引道，拄杖掛葫蘆。
到農家
作者：趙汝鐩
朝代：宋

難得官人到，茅簷且駐車。
自携鋤掘笋，更取網求魚。
一媼來斟酒，諸童競挽裾。
須臾對吾泣，科役苦追胥。
劉子愿山居
作者：趙汝鐩
朝代：宋

般向山邊住，蕭然茅數椽。
平塘印星斗，深谷剩風煙。
老不離書卷，貧誰乞酒錢。
莫言無管待，頻取好茶煎。
劉幹東園
作者：趙汝鐩
朝代：宋

築圃非容易，經營二十年。
煙松迷五鬣，風柳起三眠。
疊石連山麓，栽桃擬洞天。
最爲瀟灑處，正在竹林邊。
劉簿約遊廖園
作者：趙汝鐩
朝代：宋

名園新整頓，樽酒約追隨。
春晚花飛少，牆高蝶度遲。
注湯童煖酒，拍案客爭棋。
寂寞鞦韆索，無人盡日垂。
化成巖二首·其一
作者：趙汝鐩
朝代：宋

命友化成巖，同尋頃刻閑。
半途瞻佛塔，數里入禪關。
松動影移日，江清波漾山。
衛公讀書處，有鷺宿其間。
化成巖二首·其二
作者：趙汝鐩
朝代：宋

一線沿崖路，衰殘步屧遲。
攀蘿衝霧上，倚檻俯空危。
石佛像須久，山僧言不知。
看來衆亭子，最是妙高奇。
十一月四日雪中小飲是月十日冬至
作者：趙汝鐩
朝代：宋

書雲猶七日，陰極剛未長。
風吹六花開，飛舞隘穹壤。
一陽方欲來，和氣已摩盪。
著地寂不聲，入林發餘響。
與客同擁爐，寒威不到幌。
洗杓開蟻尊，下筯飫熊掌。
道舊驚物變，談空湔塵想。
近詩稍閣筆，對此又技癢。
踏雪訪梅花，更覺吟興爽。
午炊徐坊嶺
作者：趙汝鐩
朝代：宋

途長力困時時歇，日影將中僕馬饑。
糴米荒年增價售，汲泉遠井得炊遲。
竹稠亂笋穿開路，藤茂多花蓋盡籬。
飯了店翁相送出，丁寧前面小橋危。
午炊浰陽一館甚雅
作者：趙汝鐩
朝代：宋

誰料三家市，能令兩眼明。
花喧叢蝶戀，簷午亂雞鳴。
忙裏青春去，愁邊白髮生。
摇鞭問歸路，更乞一旬晴。
午炊溪店
作者：趙汝鐩
朝代：宋

草店臨流傍蓼汀，午炊於此片時停。
健農怗岸般卵石，幼婦汲泉携斗瓶。
薦飯滿盂山芋美，開窗匝室野花馨。
隔籬庵舍極瀟灑，萬竹中間著小亭。
半夜
作者：趙汝鐩
朝代：宋

坐久香銷篆，更長燭屢花。
一輪觀浴兔，兩部聽鳴蛙。
即事
作者：趙汝鐩
朝代：宋

十里東風摇羽葆，高低遠近萬株松。
側身靠石牛揩癢，俛首穿林鹿護茸。
樵子登山雲裏過，詩僧採藥澗邊逢。
近傳有虎常來往，隔隴猶存舊脚蹤。
去婦辭
作者：趙汝鐩
朝代：宋

入得良人門，自誓終此身。
掃室擁箕箒，進盥躬盤巾。
采桑趨隴首，薦蘋潔澗濱。
十年盡婦道，惟恐堂前嗔。
上和下睦本無事，一二小姑恣萋斐。
浸潤既深貝錦成，不棄不出譖不已。
良人繾綣涕漣洏，父母之命安敢違。
舉頭天邊指缺月，暫缺須有團圓時。
君不聞章臺長條依舊垂，樂昌半鏡還復歸。
古別離
作者：趙汝鐩
朝代：宋

妾離父母來從君，相期百年終此身。
初合鸞凰席未煖，熟視眉目識未真。
兵符捉人夜調遣，丁寧尅日到邊面。
紅旗在手弓在腰，花驄一躍迅於箭。
回頭語我勿慘傷，歸來印斗金带黄。
我聞軍功未易就，膏血紫塞十八九。
嫁狗逐狗雞逐雞，耿耿不寐展轉思。
吠月啼曉喧孤幃，淚雨千行心肝摧。
與其眼穿萬里見無日，何如同赴沙場戰死俱白骨。
古劍歌
作者：趙汝鐩
朝代：宋

洞庭吞天天無風，月印一鏡星涵空。
波心千丈光五色，漁人嘖嘖疑垂虹。
睨而視之寂不見，舉網下罩追遺蹤。
須臾雷轟怒濤吼，鼓蕩六合雰溟濛。
所得非魚亦非龍，炯然三尺貫當中。
肉銷骨立精氣融，鏗鍧其聲韜其鋒。
越砥稍稍加磨礲，壯士見之肝膽雄。
雷煥已死不可起，有誰解識斗間氣。
人疑龍泉或太阿，萬古凡劍空一洗。
倚樓西北望邊城，連月亙天烽火明。
隠憂枕上思請纓，夜半躍鞘床頭鳴。
夢中見告若有神，吾價豈但直百金，吾勇豈但敵一人。
知君素有擊楫中流心，誓當助君報國萬里清胡塵。
句·其一
作者：趙汝鐩
朝代：宋

巧須出大造，清欲與秋爭。
句·其三
作者：趙汝鐩
朝代：宋

涇有泉流安得暑，亭因風掃自無塵。
句·其二
作者：趙汝鐩
朝代：宋

鳥殘桃見核，蟲蠹葉留痕。
句·其四
作者：趙汝鐩
朝代：宋

鋤草就平眠鹿地，芟松勿損掛猿枝。
史鎮江丐祠得請仍進職·其一
作者：趙汝鐩
朝代：宋

兩載南徐屈從臣，笑談樽俎運精神。
民無土木絲毫費，手挈江山表裏新。
千里舳艫渠水利，一團錦繡閬風春。
夾河柳接甘棠影，下有攀轅卧轍人。
史鎮江丐祠得請仍進職·其二
作者：趙汝鐩
朝代：宋

帝念承流欲報功，力祈閶闔請琳宮。
固知槐鼎身將近，却愛蓴鱸味不同。
寶閣風雲雖學士，滄洲煙雨且漁翁。
到家宣室思前席，又使猿驚蕙帳空。
同子嚴初夏飲山閤
作者：趙汝鐩
朝代：宋

綠陰千百頃，約我共登臨。
山翠含煙重，榴紅著雨深。
行藏皆有命，計較謾勞心。
病怕杯中物，憐余淺淺斟。
同官率遊鄭園
作者：趙汝鐩
朝代：宋

亭圍花木閣臨池，移席行杯處處宜。
藻裏漾春魚放子，竹間尋路鶴將兒。
登山少俊誇先到，扶杖衰殘愧獨遲。
所恨隔關歸去急，不容結果着殘棋。
同崔糾訪陳道士
作者：趙汝鐩
朝代：宋

尋幽過橋去，松徑入琳宮。
竹擺風簷綠，榴殘雨院紅。
黏碑多古籀，插架獨參同。
道士掀髯笑，詩聯石鼎工。
同楊濟翁唐季路陳純叟飲光風亭光風舊名招屈純叟席上鼓琴
作者：趙汝鐩
朝代：宋

江邊舊亭子，招屈改光風。
揭扁名雖異，懷人意則同。
一篇漁父問，千古大夫忠。
酒盡琴猶鼓，幽蘭曲未終。
同趙尉飲江亭
作者：趙汝鐩
朝代：宋

草草三間兩眼明，數峰如畫一江橫。
風烏破浪帆檣急，野鶻過林鳥雀驚。
蟻取浮篘尤有味，魚方出網正宜羹。
流鶑憐我無歌者，簧舌頻翻柳上聲。
君不見
作者：趙汝鐩
朝代：宋

君不見盧生枕上客邯鄲，君不見淳于穴中到槐安。
出將入相羣兒仕，賜爵錫邑公主貴。
黄粱未熟已欠伸，清樽尚在遽驚起，人生榮華懽樂亦如此。
雙轂晝飛夜旋一彈指，胡不看取二人夢中事。
吟髭
作者：趙汝鐩
朝代：宋

壯歲髭如漆，年來暮景侵。
便令如雪白，撚斷不妨吟。
和林守玉茗花韵
作者：趙汝鐩
朝代：宋

園名金柅多奇卉，古幹靈根獨異常。
耻與春花爭俗艷，故將雪質對韶光。
天葩巧削崑山片，露蘂疑含建水香。
當爲君侯好封植，角弓三嘆誓無忘。
夏夜
作者：趙汝鐩
朝代：宋

今夕暑差甚，芒鞋階下行。
除燈簷月上，却扇竹風生。
病骨坐怕久，靜吟詩易成。
夜凉思睡去，樓鼓已三更。
夏夜與東叔昆仲小酌
作者：趙汝鐩
朝代：宋

入夏不爲淺，亭虛未甚炎。
雲收風卷幕，月滿夜開匳。
怕熱移燈遠，開懷索酒添。
半酣詩興動，寫韵客分拈。
夏日山中
作者：趙汝鐩
朝代：宋

瀑近書皆潤，林深簟更涼。
山中無一事，夏日覺尤長。
夏日普信寺江閣
作者：趙汝鐩
朝代：宋

到此全無暑，虛欄千里風。
看飛雲度水，聽落石鳴空。
日月忙烏兔，春秋遞燕鴻。
一生塵裏過，煙艇羨漁翁。
多景樓
作者：趙汝鐩
朝代：宋

北固危登最上層，身浮霄漢手捫星。
江連淮海東南勝，山出金焦左右青。
天水精神清鴈骨，風煙圖畫入秋屏。
蕭蕭古意憑欄久，目盡斜陽沒遠汀。
夜歸
作者：趙汝鐩
朝代：宋

爲愛清秋月，徘徊步水濱。
夜歸驚犬吠，錯認是生人。
夢回
作者：趙汝鐩
朝代：宋

春意已深寒未了，夢回斗帳房櫳悄。
五更五點殘月銷，山鳥一聲先破曉。
妾薄命
作者：趙汝鐩
朝代：宋

冶容麗質世鮮比，擇對年少風流子。
並欄觀魚雙戲水，妾心郎心誓如此。
一朝結束萬里行，東欲到海西到秦。
醉中慷慨躍馬去，出門十年無信音。
或傳淫蕩歸不得，或傳已作泉下客。
郎兮郎兮奈若何，恨淚徹夜孤枕滴。
君不聞鶑鶑錦字寄西遊，玉環綵絲意綢繆。
郎心忍向他人笑，下床徒自爲郎羞。
又不聞盼盼樽前小垂手，燕子樓深情獨厚。
豈期紅粉遽成灰，怨句空吟三百首。
姜子平鄭華父見訪留飲月下
作者：趙汝鐩
朝代：宋

敲門者誰子，二豪姜與鄭。
揚袖入長揖，掀髯略常敬。
于時月當階，籟聲斷四聽。
展席交股坐，劇談飛舌競。
恃俠爭譽己，拈卷索分韵。
呼兒注老瓦，酒力快辛硬。
羶葷屏俗饌，梨栗錯村飣。
杯行無不釂，恐犯詩壇令。
子開移居郊外
作者：趙汝鐩
朝代：宋

數間低矮屋，不可以擡頭。
嫌市塵埃濁，尋山泉石幽。
門松霜幹古，窗竹露竿脩。
辦此一廛了，從今何所求。
孫王渡
作者：趙汝鐩
朝代：宋

霽後泥途行尚艱，今年大率是晴慳。
春當濃處寒猶在，寒肯消時春漸還。
木杪紅沉半輪日，波心碧浸兩邊山。
渡頭不住人來往，共羨白鷗雲水閑。
安仁道中
作者：趙汝鐩
朝代：宋

半月離鄉井，家音杳不聞。
路危多半缺，橋朽忽中分。
秋盡風搜葉，日沉巖宿雲。
荒村店雖陋，店主頗殷勤。
宿古寺
作者：趙汝鐩
朝代：宋

黄昏投寺宿，古屋瞰荒江。
村酒沽春甕，山房耿夜釭。
灘高聲撼枕，月落影收窗。
僧老人皆玩，樓鐘曉未撞。
宿妙果寺贈洪上人
作者：趙汝鐩
朝代：宋

上人留我禪房宿，煮笋烹茶語夜闌。
鐵馬鳴風山牖寂，木魚敲雪曉廊寒。
真筌但要此心悟，公案休將故紙鑽。
若道吾言沒滋味，請師且去坐蒲團。
宿山觀
作者：趙汝鐩
朝代：宋

昏暮無處宿，樵人指路頭。
僕夫皆已困，道士幸相留。
明月夜翻晝，陰崖暑變秋。
聞雞便行路，定要到潭州。
宿康口漁家
作者：趙汝鐩
朝代：宋

陰雲議雪風颼颼，黄沙翳暝征人愁。
漁家假宿休疲骨，敗蘆紉壁茅蓋頭。
行營鼓角聲動地，釣翁不慣皆掩耳。
刺船火急入葭葦，問訊鷗鷺莫驚起。
宿方家店
作者：趙汝鐩
朝代：宋

昏暮方投宿，敢嫌茅屋低。
池清月易入，林密鳥爭棲。
買酒春篘甕，求蔬夜摘畦。
路長莫貪睡，囑僕早聽雞。
宿橫山
作者：趙汝鐩
朝代：宋

頗厭東征道路長，回頭十日離鄉邦。
掃愁酌酒雖云獨，照影挑燈却暫雙。
打併餘花風動地，遷延殘夜月留窗。
店雞已唱催人起，更聽疎鐘隔水撞。
宿江閣
作者：趙汝鐩
朝代：宋

閣前眼界如圖畫，山色侵窗竹打簷。
雲带鴈聲移別浦，月將梅影進疎簾。
壯懷自笑年年減，華髮無情日日添。
夜半驟風天驟雪，貴家鼓舞客心嫌。
宿溪館
作者：趙汝鐩
朝代：宋

投宿溪頭館，途長主僕饑。
濕薪難便著，惡米更須篩。
風細帆來穩，山高月上遲。
客懷正悽惻，漁笛蓼洲吹。
寄友人
作者：趙汝鐩
朝代：宋

口信傳商賈，年前未得歸。
湘沅淹異縣，日月老征衣。
騷興遍芳渚，舊棲閑釣磯。
思君不可見，獨自立斜暉。
寄圓老聞欲移住他院
作者：趙汝鐩
朝代：宋

妄動生於念，禪床坐不牢。
舊窠元自好，新剎有何高。
去住身如寄，奔馳足謾勞。
挑包聞已决，應笑我忉忉。
寄盧司戶
作者：趙汝鐩
朝代：宋

寂寞盧司戶，誅茅楚水東。
幾年與君別，一字不余通。
釣水空烹鯉，行汀屢扣鴻。
夢魂還可託，握手片時同。
寄遠曲
作者：趙汝鐩
朝代：宋

君馬踏邊塵，繡帷妾一身。
仰天無過鴈，俯水無遊鱗。
酒難獨自酌，蟻樽空浮春。
食亦不知味，駝峰徒薦珍。
憶昔送君君已醉，醉言更戍一年事。
兜鍪北去幾寒暑，兩地肝腸摧萬里。
別來容貌似舊無，寄去衣裳知到未。
折柳絲絲紫塞心，對花片片青春淚。
夜聞琴瑟鼓鄰家，人皆齊眉老年華。
不忍恨君翻自恨，長吁矯首天之涯。
幾度虛傳歸信息，愛聽乾鵲怕聽鴉。
孤枕有時髣髴夢中見，覺來霜角咽梅花。
尋僧不遇
作者：趙汝鐩
朝代：宋

捫蘿入石徑，野衲棲其間。
杖錫知何處，留雲守禪關。
當戶走饑鼠，隔林巢白鷴。
候久移晚照，困來漱寒灣。
翛然非人世，欲去且復還。
木杪猿一聲，六窗契山山。
尋勝
作者：趙汝鐩
朝代：宋

老子携筇杖，小童挑酒壺。
徧尋泉石勝，引路倩樵夫。
小水寺
作者：趙汝鐩
朝代：宋

披霧入野寺，寒林響西風。
誰遣僧出迎，山鳥爲我通。
染衣松露香，照眼巖花紅。
聊此息塵慮，歸騎毋怱怱。
山吟
作者：趙汝鐩
朝代：宋

梯磴捫絕壁，題詩紀幽臨。
呵凍象管滑，墮崖千尺深。
羣猿皆驚笑，看我攀蘿尋。
石罅忽搜得，大書足前吟。
誦詠猿側耳，頷頭似知音。
吟罷下山去，猿亦歸他林。
山寺
作者：趙汝鐩
朝代：宋

樹暗常疑夜，山多易得雲。
撞鐘最深處，嶺外不曾聞。
山礬
作者：趙汝鐩
朝代：宋

七里香風遠，山礬滿路開。
野生人所賤，移動却難栽。
山莊
作者：趙汝鐩
朝代：宋

門掩斜陽岸，溪橫獨木橋。
山禽弄春舌，堤柳舞風條。
世事雪雙鬢，生涯水一瓢。
似聞鄰釀熟，自往不須招。
岳陽樓
作者：趙汝鐩
朝代：宋

洞庭雄壓岳陽樓，萬里風煙萬里秋。
左右江湖同浩蕩，東西日月遞沉浮。
青蛇鳴袖神仙過，古瑟彈湘帝子遊。
朝暮飛鷗千百點，送迎城下去來舟。
崇真觀東軒
作者：趙汝鐩
朝代：宋

東軒面水枕山阿，左右雲煙濕翠蘿。
風度鶴聲聞遠壑，日移松影轉前坡。
愁來獨靠清樽遣，老去休憎白髮多。
道士罷琴揮醉筆，詩成自喚小童哦。
常山道中
作者：趙汝鐩
朝代：宋

寒謝春纔展，怱怱二月中。
算來晴幾日，多是雨兼風。
煙草迷村碧，山桃夾竹紅。
浮名能役我，策馬幾回東。
廣寒遊
作者：趙汝鐩
朝代：宋

九秋半矩月團團，瓊瑶世界夜氣寒。
羽士躍身導阿瞞，麾斥八極青雲端。
老柯擲桂香不死，銀橋跨空一萬里。
飛步抽簪扣玉扃，中有素娥三千人。
綠瞳翦水鬢堆霧，風卷縞袖條脫露。
琅璈雲笛廣庭舞，笑乘白鸞弄蟾兔。
歸裁仙曲作霓裳，天音盡洗凡絲簧。
霞裾星珮羅兩行，玉環垂手春風場。
樽前盡日看未足，絳膏泣鳳夜繼燭。
宮商忽變不可聽，馬嵬斜谷雨霖鈴。
弋陽道中
作者：趙汝鐩
朝代：宋

千里嘆行役，今朝方半途。
橘肥霜後顆，松落雨中鬚。
店嫗當壚問，官人要酒無。
忻逢掃愁帚，沽了又還沽。
弦歌堂對雨
作者：趙汝鐩
朝代：宋

絕交詩酒客，撲面簿書塵。
汩沒朝連夜，怱忙雨過春。
民寬殘稅欠，身受上官嗔。
了却三年債，歸耕秀水濱。
張園
作者：趙汝鐩
朝代：宋

幾年人說張園好，筇杖芒鞋欠我遊。
泉脈涓涓三里遠，山根匝匝四時流。
鶴嫌竹密妨來往，蝶厭花多費應酬。
臺館高低皆得所，松間亭子最清幽。
征婦歎
作者：趙汝鐩
朝代：宋

蓮浴雙鴛鴦，梧棲雙鳳凰。
雙舞蝶度牆，雙飛燕歸梁。
倚欄人顰翠，忍淚心暗傷。
閉戶羅幃悄，孤燈耿空房。
欲睡睡未得，獨坐理絲簧。
彈吹不成調，征夫天一方。
後圃
作者：趙汝鐩
朝代：宋

澆花惟要早，芟草不知名。
新竹生來巧，南牆補數莖。
憩農家
作者：趙汝鐩
朝代：宋

似陰還似晴，好風弄輕柔。
土膏春犂滑，竹深鳴禽幽。
農家頗瀟灑，㶁㶁氵清泉流。
蹇余入茅簷，解带爲小留。
荆釵三兩婦，競將機杼投。
吹爐問官人，肯喫村茶不。
羣兒窗下讀，千字文蒙求。
余因拊其背，勸汝早休休。
泓穎纔識面，白盡年少頭。
耕食而鑿飲，胡不安箕裘。
迺翁聽我言，急把書卷收。
遣兒出門去，一人騎一牛。
懷亨父
作者：趙汝鐩
朝代：宋

兩年隻影瀟湘去，料想塵埃白髮侵。
久雨千山秋得意，西風一鴈客關心。
或於夢裏陪談笑，每向人前問信音。
憶昔賡詩巖桂下，花開今日嘆孤斟。
懷徐教
作者：趙汝鐩
朝代：宋

憶昔相逢氣味投，興來無日不追遊。
靜尋鷗鷺同溪社，醉挈乾坤入釣舟。
湖海怱怱三歲別，塵埃汩汩幾時休。
一丘彼此皆能辦，何用人間萬戶侯。
懷武陵王廣文
作者：趙汝鐩
朝代：宋

念子經年別，書嘗寄驛筒。
每思談笑隔，或假夢魂通。
師範新芹泮，騷情轉蕙風。
拏舟訪秦洞，桃雨一川紅。
拍欄
作者：趙汝鐩
朝代：宋

偶把欄干拍，沙鷗水上驚。
晚紅殘照在，秋碧遠山橫。
盡被浮名役，皆從妄念生。
不如歸去好，杖屨老柴荆。
招賢渡溪閣晚望
作者：趙汝鐩
朝代：宋

溪流清到底，十頃浸秋光。
煙重山加色，風狂鴈失行。
塵埃雙老鬢，天地幾斜陽。
何處一聲笛，征人暗斷腸。
新秋旅思
作者：趙汝鐩
朝代：宋

兩袖塵埃滿，千山道路勤。
曉清秋已到，葉落客先聞。
鏡裏驚衰態，眉間添皺紋。
人生閑第一，回首故山雲。
斷腸曲
作者：趙汝鐩
朝代：宋

凭欄日日望歸騶，書來又報瀟湘遊。
卷書默坐淚自雨，彈向花上花替愁。
想郎快意楊州鶴，風光何地非行樂。
妾腸寸斷郎豈知，獨步苔階空聽鵲。
風濾碧紗夜窗深，弄針燈下無心情。
蜀羅一段茸五色，看定鴛鴦繡不成。
妾貌留春春要去，妝鏡孤鸞無力舞。
轆轤吚啞殘夢驚，曉嘶似是郎馬聲。
卷簾無人簾再下，遣童水東占打瓦。
旅次春眺
作者：趙汝鐩
朝代：宋

獨倚危欄春意遠，本無情緒强登臨。
一眉晚拂晴山黛，萬縷風摇岸柳金。
久負故園泉石約，恍驚老鬢雪霜侵。
兩年雙脚數千里，奔走塵埃損道心。
日融
作者：趙汝鐩
朝代：宋

日融風力軟，曳杖獨逍遥。
蜂去花心靜，鶑遷柳影摇。
一年春易老，兩鬢雪難消。
客至時留飲，無緣特地招。
早征
作者：趙汝鐩
朝代：宋

店雞一唱接疎鍾，起整行裝尚夢中。
沙路踏殘征馬月，柳堤啼斷曉鶑風。
水肥渡險添舟子，岸沒途窮問牧童。
千里鄉人逢陌上，片時握手各西東。
明皇
作者：趙汝鐩
朝代：宋

初年不是不聰明，勤政開元致太平。
一曲羽衣妃子進，三朝錦褓祿兒生。
眼乾蜀道山川淚，膽碎漁陽鼙鼓聲。
禍福興亡皆自取，信知女色解傾城。
春嬉
作者：趙汝鐩
朝代：宋

十分晴色趁春嬉，鄰有灰馿惜我騎。
舌囀雖然聞翠柳，葉濃却不見黄鸝。
小詩題壁同僧和，丫角携琴更鶴隨。
傍水誰家亭子好，萬竿竹影浸琉璃。
春郊
作者：趙汝鐩
朝代：宋

數點綠楊風，春光是處同。
蜂喧搜蘂瘠，鳥閙聒山聾。
聯句逢詩友，尋僧問牧童。
家家辦農具，準擬試新工。
昭君曲
作者：趙汝鐩
朝代：宋

禦戎豈別無經綸，婁敬作俑言和親。
或結或絕患不已，至呼韓邪朝竟寧。
稽首願得壻漢氏，秭歸有女王昭君。
臨時失捐畫工賂，蛾眉遠嫁單于庭。
玉容慘淡落紫塞，粉淚闌干揮黄雲。
下馬穹廬移步澀，彈絲誰要胡兒聽。
年年兩軍苦爭戰，殺人如麻盈邊城。
若藉此行贖萬骨，甘忍吾恥縻一身。
聞笳常使夢魂驚，倚樓惟恐烽火明。
狼子野心何可憑，嗚呼狼子野心何可憑。
晚征
作者：趙汝鐩
朝代：宋

回首家山已十程，摇鞭自笑苦勞生。
雲先带暝巖邊宿，月獨伴人溪上行。
草屋停驂難可意，店翁叱犬不容聲。
明朝路遠起須早，第一雞啼是五更。
晚晴與何戶登水亭簡張丞
作者：趙汝鐩
朝代：宋

溪流兩岸秋，日落千山暮。
一亭壓其間，登覽洗萬慮。
胸襟富丘壑，方領此幽趣。
擲餌來潜鱗，圍棋驚過鷺。
酒壺展逸興，漁唱續遠浦。
安得哦松來，撚髭同覓句。
晚泊
作者：趙汝鐩
朝代：宋

篙師言已晚，豈可更貪程。
風起且須泊，灘多未易撐。
星河明夜色，葭葦撼秋聲。
回首人千里，通宵夢不成。
晚興
作者：趙汝鐩
朝代：宋

是處牛羊下，喧嘩走牧童。
霽煙拖淡碧，夕照殞殘紅。
老鬢日添雪，衰軀晚怕風。
愁來無著處，分付酒杯中。
暑酌
作者：趙汝鐩
朝代：宋

天高殊未雨，暑盛絕無風。
將酒渠心浸，有泉林下通。
擘蓮房拍塞，雪藕孔玲瓏。
量淺難禁醉，扶歸兩小童。
暮行江上
作者：趙汝鐩
朝代：宋

江天詩眼闊，沙岸暮扶藜。
風怒來帆卸，林昏宿鳥迷。
問魚前港有，沽酒小童携。
夜客留同飲，添杯翦韭畦。
有客
作者：趙汝鐩
朝代：宋

青春挽不回，白髮摘不盡。
減圍羞敝带，照面怯皎鏡。
功名知儻來，肯問終南徑。
榮枯默有數，豈待蓋棺定。
人世如夢幻，具眼須猛省。
毋爲塵埃役，而敗山林興。
亭前富葵花，隔簾烜紅影。
雨餘老苞困，欲謝若未忍。
有客適過秋，對此惜芳景。
從事在青州，呼兒往三請。
杜鵑
作者：趙汝鐩
朝代：宋

纔聽今春第一啼，如何便道不如歸。
聲穿窗隙驚閨夢，血溜花梢濺客衣。
叫斷寸腸誰接續，懶隨羣翼戀芳菲。
田園荒盡腰猶折，我亦因君覺昨非。
東村
作者：趙汝鐩
朝代：宋

晴久全無雨，溪乾半是沙。
風橫分鴈陣，日轉趣蜂衙。
地僻草埋徑，籬摧菊卧花。
橋西一林竹，瀟灑兩三家。
東湖歌
作者：趙汝鐩
朝代：宋

湖光蕩綠春拍塞，百雉之東纔咫尺。
五步一亭十步榭，軒窗處處臨水闢。
露濃晝淑花溜紅，煙嫩堤平草連碧。
俯窺萍罅魚上下，仰聽木杪禽格磔。
拂拭塵埃讀祖碑，摩挲峰竅憐盧石。
中年懷抱多感慨，東西跳丸駒過隙。
山林鐘鼎同一盡，可笑世網甘形役。
甕邊吏部真得計，右酒左蟹船中拍。
明朝風雨那可料，且對湖山醉今夕。
沙鷗許我再尋盟，從此時携杖頭百。
楚觀歌
作者：趙汝鐩
朝代：宋

吾聞楚鄉江山多勝處，今之楚觀尤得江山趣。
萬象排拶索應酬，丹青閣筆無所措。
大則湘水小臨蒸，衆流合派銀河傾。
陶寫秋氣浸明月，夜波爽透百雉城。
右則鴈峰左石鼓，雙屏競秀蒼龍舞。
吞吐嵐光飛亂雲，凉風暝送兩崖雨。
江山之趣於此無不宜，朝暮變化愈出而愈奇。
最愛鷗鷺甘冷淡，占斷汀渚供娛嬉。
東塗西抹晚煙翠，漁父歸舟卷鈎餌。
鼓枻而歌倚半醉，中有滄浪濯纓意。
杜若一片迷芳洲，凭欄懷古生新愁。
更上崔嵬千尺湘春樓，縱目乾坤盡見衡嶽秋。
次莊過荆渚以詩寄之
作者：趙汝鐩
朝代：宋

澤國遥千里，雲帆隔兩州。
醉行沙市月，吟破渚宮秋。
魚嘆馮驩鋏，貂殘季子裘。
人傳君入蜀，無事早歸休。
次韵袁州鄭守鹿鳴宴
作者：趙汝鐩
朝代：宋

詔增貢籍自端平，大比賢書拔衆英。
學備六經俱里選，賦推五色以文鳴。
雖由黄卷能勤苦，皆藉朱轓與作成。
來歲錦標先奪得，天街聽喝狀元聲。
水琴
作者：趙汝鐩
朝代：宋

盎缶停涵水一泓，中存雅意超器形。
欲滴未滴天地寂，須臾宮商若相賡。
妙趣不勞徽外索，泛聲不自絃上生。
小點恩怨作兒語，大點九皋聞鶴鳴。
疎數變化似有節，多是洋洋流水音。
殘瀝斷續楚天曉，餘響勾引南風薰。
平生筝笛厭鄭衛，羌借古韵洗古心。
又不如齁䶎北窗睡，兩耳不聽無虧成。
水閣秋夜
作者：趙汝鐩
朝代：宋

雲收一點無，秋洗四山浄。
野水吞長天，凉月分兩鏡。
倚湖閣虛窈，緣石竹脩勁。
孤斟領幽寂，新醪快村硬。
露冷欺病骨，更闌瞻斗柄。
欲去未屬饜，倚欄成短詠。
江樓會飲對月
作者：趙汝鐩
朝代：宋

層樓畫棟淩霄漢，檻外江流百頃清。
無一片雲但秋色，放千里月到天明。
喚舟撒網鮮鱗美，擊鼓喧汀宿鷺驚。
坐上有人懽未厭，酒闌連釂兩三觥。
江閣夜
作者：趙汝鐩
朝代：宋

小閣臨江迥，疎簾带霧鈎。
雲鴻遥影滅，灘月碎光流。
詩思偏宜夜，衰髯不耐秋。
漁燈三兩點，隠隠荻花洲。
汪丞招飲問梅
作者：趙汝鐩
朝代：宋

把酒問梅開也未，巡簷搜見兩三枝。
祇緣今歲寒差甚，故比常年花較遲。
折向紛華筵畔看，輸他冷淡水邊時。
含香嚼蘂清無奈，散入肝脾盡是詩。
沿檄宿虎山山家
作者：趙汝鐩
朝代：宋

高低田水曲通池，小小人家短短籬。
杜宇教唆春去早，陰雲遮蓋月明遲。
年華只解催教老，公事從來了是癡。
若不隨緣强煩惱，謾添兩鬢幾莖絲。
泊盧家步
作者：趙汝鐩
朝代：宋

泊舟葭葦岸，風喚夜凉生。
天遠星疑墜，秋清月倍明。
傾杯浮蟻匝，把劍古蛟鳴。
甚矣吾衰矣，功名念已輕。
泊舟
作者：趙汝鐩
朝代：宋

前頭無泊處，且住荻花林。
水沸知灘淺，煙蜂花在瓶。
呼童治茶具，有客扣柴扃。
共說山林話，休嗟兩鬢星。
泊舟
作者：趙汝鐩
朝代：宋

舟泊似差早，篙工愛酒坊。
羊羣歸遠隴，柳影戀斜陽。
澤國人千里，暮霞天一方。
茶多不思睡，漁唱聽滄浪。
泊舟周家步
作者：趙汝鐩
朝代：宋

梢子商量乘早泊，向前十里不逢村。
卸帆歛柁依山脚，繫纜添樁傍樹根。
月魄知風昏有暈，秋光入水浄無痕。
五更露下欺孤枕，忽聽新鴻更斷魂。
泊舟黄家渡
作者：趙汝鐩
朝代：宋

溪流暴漲舟如箭，夜向深灣穩處停。
猛虎嘯風威動壑，飛鴻過月影移汀。
青山入夢催歸棹，白髮欺人嘆暮齡。
幸得還家玩光景，歠醨終日醉休醒。
泛洞庭
作者：趙汝鐩
朝代：宋

解維武陵岸，江肥雨新止。
兼程趨洞庭，勢疾建瓴比。
銀光吞上下，莫辨天與水。
我乃航其間，滉瀁藉一葦。
吏塵貯兩袖，到此劃湔洗。
黄昏打頭風，洪波半空起。
舟子惶束手，喧呼互排詆。
有篙無處著，有纜無地艤。
鐵索二百丈，牽貓卧沙底。
進難退不可，簸弄任所以。
巨浪聲洪鐘，合力撞舟尾。
一撞心一折，通夕不知幾。
刻燭驗天明，狂勢稍披靡。
卷索急飛櫓，半晝見涯涘。
危命脫針孔，再生自今始。
人言岳州程，風便五日耳。
漂滯費半月，初意所不擬。
粉堞俄在眼，層樓九霄峙。
凭欄氣方豁，東望酸徹髓。
前日我片帆，掀舞怒濤裏。
羊腸百八盤，行路難如此。
今知驚浪上，羊腸尚可履。
在家貧亦好，身安門掃軌。
鼾鼻喧午窗，風波儘千里。
流杯池
作者：趙汝鐩
朝代：宋

分得蘭亭勝，今才二十年。
飛觴流石罅，曲水出天然。
古意欠修竹，清香足舊蓮。
嶙峋裂奇怪，兩獸卧山邊。
清明小飲
作者：趙汝鐩
朝代：宋

草草清明飲，惠風天氣和。
身輕梁燕舞，舌巧柳鶑歌。
但道三春好，其如兩鬢何。
升沉付杯酒，由命不由他。
清明日同傅元瞻閻才元周濟美曾原伯宇文子友宇文子英汪沖之王謙仲集櫻朱園分韵得食字二十韵
作者：趙汝鐩
朝代：宋

宦情隨推移，世事分限域。
帝城冠蓋會，千里或咫尺。
賞僚盡英賢，了事即餘日。
念我契闊情，招邀見懷憶。
春事日光輝，湖山好顔色。
徐行失前騎，可望不可即。
徜徉大堤上，徙倚長橋側。
游龍䀭生花，意極反寥闃。
山房啟煙扉，僧話寄禪寂。
同來妙人物，高論傾歷歷。
朋簪忽逢會，並轡隨休適。
將軍萬金園，花竹照燕席。
高情發清曠，絕巘疲危陟。
俯視天壤間，錦繡蒙山澤。
太平豈無象，黔首何知德。
須臾碧雲暮，過羽杯行疾。
投林暝鴉還，隔浦燈火濕。
呼車各零亂，紅燭明青壁。
良辰尚多歡，整整三分一。
後會儻相從，前言未應食。
湖亭夜飲會別友人
作者：趙汝鐩
朝代：宋

每聞嗟嘆無知己，定要携琴過浙東。
莫訝醵樽俱草草，只因束擔去怱怱。
竹篩夜影千竿月，荷送湖香萬朵風。
早晚我尋京口戍，子歸或遇半途中。
湘西行
作者：趙汝鐩
朝代：宋

吾嘗誦麓山盤紆句，又嘗誦深林玲瓏詩。
前有工部後吏部，拈出千古湘西奇。
扶藜遊目逐蕭爽，捫蘿陟磴忘嶮巇。
杉檜摇空蛟虬舞，嶺壑翳霧猿猱悲。
晨昏兩鐘遞名剎，日月一壇老仙祠。
摩幹徘徊憐晉柏，剝苔俯仰認唐碑。
碧虛心照眼已闊，更上萬仞層臺危。
楚濤左渺連七澤，蠻煙右湧迷九嶷。
學宮岧嶢壓勝槩，百泉曲折流方池。
英才涵濡教育樂，風雩慨想莫春時。
登臨殊未徧幽境，殘陽木末墜紅影。
松陰夾道倒接䍦，不遣前訶殺風景。
小留一片瀟湘亭，雙鷺飛來妝秋屏。
橘垂嫩顆匝洲青，芷紛柔葉飄岸馨。
冥搜枯腸浪著語，對人欲舉不敢舉。
拍欄但吟工部吏部兩大篇，水光山色俱欣然。
溪上
作者：趙汝鐩
朝代：宋

一番雨過驟晴時，溪上春光色色奇。
日暖花繁蝴蝶困，水清魚過鷺鷥隨。
村翁開卷添黏紙，瓦鉢研朱自教兒。
織婦倚機方嘆息，輸官尚欠二斤絲。
漁父四時曲·冬
作者：趙汝鐩
朝代：宋

六花坼凍雲模糊，釣鈎空擲寒無魚。
繫舟枯柳歸茅舍，撥火煨薪擁地爐。
賒鄰一榼醅醱玉，老稚分霑春回谷。
重來解維放夜筒，橫風打向別港宿。
溪館對雪歌妓圍，釜出駝峰酒羔兒。
笑指漁父何憔悴，漁父掉頭但稱醉。
漁父四時曲·夏
作者：趙汝鐩
朝代：宋

煙溪流碧浸炎空，滌濯袢蒸蒹葭風。
大港小港凉世界，隔堤荷蕩香到篷。
儂家生長舟一葉，豈識人間半點熱。
青笠綠蓑山雨來，雨過波平夜撐月。
水亭避暑冰玉肌，枕設珊瑚簟琉璃。
笑指漁父何辛苦，漁父掉頭渾不顧。
漁父四時曲·春
作者：趙汝鐩
朝代：宋

霽江浮春新水肥，粼粼鴨綠東風微。
波心上下舴艋滑，釣車香餌卷落暉。
纖鱗噞喁錦穿柳，半留賣錢半換酒。
爛醉茅簷紅杏家，折花簪髮把兩手。
沙岸尋芳青驄嘶，彈絲吹竹挾蛾眉。
笑指漁父何寂寞，漁父掉頭我自樂。
漁父四時曲·秋
作者：趙汝鐩
朝代：宋

新鴈銜秋訪水涯，分屯洲渚傍蘆花。
停橈相約結溪社，來往無嫌同一家。
酒酣把笛吹村曲，聲曳蘭風入山腹。
釣竿到手萬事輕，孰是孰非孰榮辱。
江樓邀月粉黛濃，簧璈嘈雜徹桂宮。
笑指漁父何冷落，漁父掉頭吾豈錯。
漁舟
作者：趙汝鐩
朝代：宋

秋巘翠千疊，晴溪玉一灣。
漁舟三兩箇，來往釣其間。
漢離宮四時詞
作者：趙汝鐩
朝代：宋

東風飄花誰共惜，暑雨馥蓮不忺摘。
琱欄倚露月千里，銅鋪鎖寒雪一尺。
終年漢漏滴四時，屈指三百六十日。
遠山蹙斷懶塗抹，怕開妝鏡鸞舞隻。
怨淚闌干落離宮，纖玉彈珠香風濕。
夢回想像巫山雲，簷鵲似傳天上音。
便教粉黛近君側，未卜膠漆投君心。
豈不聞東宮婕妤作歌悲團扇，又不聞長門阿嬌買賦捐黄金。
瀛洲行
作者：趙汝鐩
朝代：宋

神山鼎峙滄海東，瑶池翠水環銀宮。
朝霞夕霏自今古，飆車羽輪何憧憧。
文館岧嶢霄漢立，群賢飛珮翔鵷鴻。
人間風日總不到，逍遥宛在神山中。
苕谿閩山兩仙伯，雙槎貫月凌溟濛。
分光東壁筆摛錦，携手西崑氣垂虹。
承明厭直江湖去，回首雲霧迷方蓬。
風萍既散俄復聚，赤帷朱轓巧相逢。
舊遊共說橫秋下，城隅勝槩髣髴同。
寓意瀛洲規小築，軒楹突兀浮青紅。
弱水休論三萬里，玉樓未羨十二重。
洞門無鎖棠陰晝，太華吹香藕花風。
夜藜吐耀來太乙，旨酒共飲煩壺公。
臨汝自昔號仙窟，左有靈谷右峨蜂。
浮丘老翁跨白鶴，魏壇元君携青童。
欣聞瓊宙出金柅，往往挽袂來相從。
祇恐濟世緣未了，一麾一節難久容。
九天丹鳳銜雙詔，脩門並轡摇冬瓏。
不但十八學士同步武，風雲廊廟兩兩登夔龍。
共辦霖雨舟楫功，他年相與騎鯨追喬松。
無題
作者：趙汝鐩
朝代：宋

人與春俱老，花因雨易殘。
天涯雲萬里，腸斷倚欄干。
琳宇
作者：趙汝鐩
朝代：宋

琳宇棲巖谷，翛然一徑深。
風篁竿戛玉，霜橘顆垂金。
是院皆扃戶，無人但聽琴。
遶廊行數匝，聊以洗塵心。
瑶娥曲
作者：趙汝鐩
朝代：宋

一二三四月如眉，積累如梳截半規。
玉斧晝夜修不徹，修成團鏡當空垂。
十眉有樣列象几，梳裁春冰鏡涵水。
瑶娥睡起拂菱花，掃黛插鬢雲繞指。
歛袂亭亭天上妝，環珮隠體璆琳鏘。
驂鸞跨鶴舞仙譜，子登彈璈飛瓊簧。
天風颼飂冷到骨，銀河澎浪濺羅襪。
一輪千古廣寒深，折盡桂花應白髮。
田家嘆
作者：趙汝鐩
朝代：宋

破屋三間結草扉，柴根煨火闔家圍。
此生能得幾年活，薄命連遭兩歲饑。
腸久鳴雷惟淡粥，體雖起粟尚單衣。
晚來稚子總歡喜，報道小姑挑菜歸。
留客
作者：趙汝鐩
朝代：宋

闊疎方在念，飛蓋忽相過。
酒缺鄰堪覓，詩成子自哦。
添羹挑野菜，包鮓就池荷。
莫屢辭歸去，餘樽亦不多。
病中得鄔文伯書
作者：趙汝鐩
朝代：宋

北風卷地霰穿屋，光寒照几珠百斛。
兒童呼舞健犢奔，病夫擁爐龜殻縮。
打門寄書勤故人，五雲濕牖春生谷。
片辭自可愈頭風，千金指迷况滿幅。
年來塵埃不堪鏡，白髮一摘動盈掬。
星出星入難養痾，安得閑邊半分福。
病中畏酒如畏仇，詩囊亦遣高閣束。
聞君新工千兔禿，君但寫來爲君讀。
登樓
作者：趙汝鐩
朝代：宋

地卑梅雨濕，氣壓篆煙低。
熟是披襟處，高樓百尺梯。
登樓野望
作者：趙汝鐩
朝代：宋

雲藏日影微吞吐，道是晴來又似陰。
秋色涵空醒醉眼，鴈聲到耳引歸心。
暴流决岸危橋斷，古木堆煙遠寺深。
自料短才無用處，任緣不復覓知音。
登法雲寺
作者：趙汝鐩
朝代：宋

雲林擁深寂，山寺倚崔嵬。
童子請先坐，師僧恐便回。
庭黄霜到橘，階綠雨滋苔。
掛樹猿相玩，呼之却不來。
白髮
作者：趙汝鐩
朝代：宋

朱顔留不住，白髮自應生。
摘了依然有，徒勞打鑷聲。
短歌行
作者：趙汝鐩
朝代：宋

赤龍駕輪飛上天，倏東倏西晝夜旋。
流光萬古去不返，少壯翻手成華顛。
閬風層城羽衣仙，方瞳綠髮耕芝田。
玉樓貯春春不老，蟠桃一實三千年。
我欲訪仙弱水隔，住世奈此急景煎，茫然無計相留連。
打併萬事不放到眼前，右杯左蟹拍浮百斛船。
社日
作者：趙汝鐩
朝代：宋

四郊社鼓響楓林，朝雨方晴晚復陰。
稚子求聰多啖藕，佳人怕拙例停針。
飯爭簇巧毋嫌雜，酒正逢時莫厭斟。
爲問年年鴻與燕，去來相避果何心。
禹穴行
作者：趙汝鐩
朝代：宋

浙江之東千巖出，參差半天氣葱鬰。
禹昔不返南巡車，越人交口說遺跡。
日往月來三千春，宮有龍瑞洞陽明。
搜深陟危辨舊穴，訛以傳訛終難尋。
荒山一片老風雨，徘徊問山山無語。
寒林朝號萬壑秋，冷煙暮結太古愁。
誰能爲起馬遷死，指點當時所探何處是。
秋夕
作者：趙汝鐩
朝代：宋

秋風動梧井，無頓許多凉。
夜靜灘喧枕，窗開月到牀。
道心便冷淡，世事莫思量。
只被澆花累，朝朝却用忙。
秋夜
作者：趙汝鐩
朝代：宋

秋到情懷惡，美人天一方。
夜深窗轉月，夢斷角吹霜。
秋夜懷歸
作者：趙汝鐩
朝代：宋

鄉里千山月，塵埃兩鬢星。
秋聲雖是爽，客耳不堪聽。
多淚風前燭，孤明竹外螢。
吟蛩更亡頼，終夜幾曾停。
秋居
作者：趙汝鐩
朝代：宋

入得秋來爽，何煩宋玉悲。
推窗對脩竹，開卷課諸兒。
世事放輕著，人生無足時。
年多自當老，不用染吟髭。
秋意
作者：趙汝鐩
朝代：宋

今年秋意早，夜傍井梧生。
怪得雨聲急，洗教山骨清。
倚欄看葉舞，尋砌聽蛩鳴。
舉目無非爽，吟詩易得精。
秋日同王顯父趙子野何莊叟泛湖趙紫芝繼至分韵得秋字
作者：趙汝鐩
朝代：宋

雨餘湖更爽，載酒共清遊。
天浄倒涵水，峰高爭獻秋。
風煙入吟筆，簫鼓自鄰舟。
隄上詩人過，相邀便肯留。
空師欲遊嶽往訪山寺
作者：趙汝鐩
朝代：宋

聞師遊嶽去，打急訪高岑。
躡屐若來晚，挑包不可尋。
山寒梅意悄，林茂鳥聲深。
行住無非道，何須枉費心。
維舟
作者：趙汝鐩
朝代：宋

望見人家了，猶須轉一坳。
寺從灘背出，船向柳邊捎。
問酒尋溪館，呼兒解臘包。
三杯亦徑醉，世事且權拋。
縱步
作者：趙汝鐩
朝代：宋

久雨厭人妨野步，幾時便得此番晴。
到橋喚僕來相助，過寺逢僧約共行。
籬落一團飛蛺蝶，汀洲數點立鵁鶄。
農家竹裏深深住，風度茅簷紡織聲。
續蒲澗行
作者：趙汝鐩
朝代：宋

戊戌正月二十五，摇轡東風蒲澗去。
年年今日是時節，飛蓋傾城車塞路。
野亭山館坐不徧，幙天席地千百處。
開壺設樏紛酒炙，擘蟹錐蠔間醢脯。
笑言相續樂甚真，禮文不侈意則古。
我亦隨衆窮勝覽，先訪安期登梵宇。
入春少雨多是晴，穹巖寒溜僅一縷。
白雲千級逼象緯，滄海萬里渺煙霧。
倚欄方快心目遠，牛羊下山林壑暮。
小兒隊隊逐歸騶，拍手呼舞趁簫鼓。
遊人到晚懽未厭，徘徊不忍收樽俎。
行穿梅嶺還江西，首爲南州詫風土。
纏頭曲
作者：趙汝鐩
朝代：宋

阿蠻妙舞翠袖長，臂韝珠絡带寶裝。
春風按試清元殿，粉白黛綠立兩傍。
三郎老手打羯鼓，太真纖指彈龍香。
箜篌野狐拍懷智，觱篥龜年笛寧王。
中有八姨坐綺席，淡掃蛾眉壓宮粧。
醉看阿蠻小垂手，飛燕輕盈驚鴻翔。
八姨指揮三郎聽，頒賚豈惜傾篚箱。
纏頭一局三百萬，莫遣傍人笑大唐。
尾聲方斷地衣卷，忽聞鼙鼓喧漁陽。
播遷纔出望賢路，玉食未進日卓午。
糲飯胡餠能幾許，不飽皇孫及妃主。
阿蠻知是何處去，但見豬龍胡旋舞。